Zo slovenskej tlače ● August (III.) 2012 ● Monitor
http://www.oslovma.hu/index.php/sk/monitoring/167-monitoring1-monitoring1/846-zo-slovenskej-tlae-august-iii-2012-monitor
http://www.oslovma.hu/01-Imro-Ment/ImroInfo/2012/ImrTSl35.rtf
Slovensko-maďarská komisia o cezhraničnej spolupráci - Liptovskí murári pomáhali stavať Budapešť - Slovenčina je z Turecka - Používať koncovku -ová bude dobrovoľné - FT: Česko a Maďarsko padajú, Slovensko ide vpred - Slovákov už maďarský benzín a potraviny nelákajú - 5. výročie založenia Maďarskej gardy - V. Orbán: Dane budú pokračovať - TV Patriot zanikla - Csákyho osveta o autonómii - Zahraniční Maďari sa prvý krát zapoja do volieb - Kabinet schválil viac ako 1,4 mil. eur na krajanskú politiku - Kde sú spisy o odsúdení Csatáryho? - Vyhne sa Rezešová trestu?
Vybral a zostavil: Imrich Fuhl
http://www.facebook.com/plugins/likebox.php?href=http://www.facebook.com/pages/oslovmahu/147596498672668&width=310&colorscheme=light&show_faces=true&connections=3&stream=true&header=false&height=555#
Maďarskí ľavičiari a antifašisti protestovali proti antisemitizmu a rasizmu
30. augusta 2012 - (tasr)
Maďarskí ľavičiari a antifašisti na budapeštianskej demonštrácii v stredu večer vyzvali spoločnosť na zomknutie voči antisemitizmu a rasizmu. Podľa tlačovej agentúry MTI sa zhromaždenia zúčastnilo ani nie 500 ľudí, ich podujatie sprevádzala protidemonštrácia pravičiarov. K protestnému podujatiu sa pridali viaceré ľavicové a rómske organizácie i strany. Protest zvolal Zväz maďarských odbojárov a antifašistov (MEASZ) a Maďarská liga antifašistov v reakcii na sobotňajšie budapeštianske spomienkové zhromaždenie pri príležitosti piateho výročia založenia zakázanej Maďarskej gardy a proti tomu, že v Novom divadle (Újszínház) mali v pláne predstaviť protižidovsky zameranú divadelnú hru Istvána Csurku Šiesta truhla. V sobotu si na Námestí hrdinov v Budapešti pripomenulo do 2000 stúpencov gardy a Jobbiku výročie založenia Maďarskej gardy, ktorú v roku 2009 zakázal súd. Polícia sobotňajšie zhromaždenie zakázala, súd však jej rozhodnutie napokon zrušil. Csurkovu hru v reakcii na skoršie protesty v divadle, ktorého zriaďovateľom je mesto, nahradili inou hrou. Pri pochode účastníkov zhromaždenia k Novému divadlu sa pokúsilo zhruba 50 ultrapravičiarov narušiť demonštráciu vykrikovaním hesiel “Špinaví židia” a “Vlak už odchádza”. Polícia radikálov izolovala a každého z nich legitimovala.
S ekonomikou v Maďarsku je spokojné len jedno percento obyvateľov
30. augusta 2012 - (tasr)
Iba jedno percento Maďarov si myslí, že ekonomika Maďarska je v súčasnosti v dobrom stave a iba 13 percent očakáva zlepšenie maďarského hospodárstva v priebehu jedného roka. Vyplýva to z výsledkov júlového prieskumu inštitútu pre prieskum spoločnosti Tárki, ktoré zverejnila v stredu maďarská tlačová agentúra MTI. Podľa prieskumu Tárki tendencia zhoršovania nálady nie je neočakávaná a pretrváva už niekoľko rokov. Nálada Maďarov súvisiaca s vývojom hospodárstva krajiny je teraz opäť na minime. V uplynulých ôsmich rokoch bola podobne zlá nálada v období rokov 2007-2009. Svoju vlastnú ekonomickú situáciu označilo 8 percent opýtaných za dobrú a zlepšenie očakáva rovnaký pomer respondentov.
Maďarsko by sa malo vyhýbať euru dvadsať rokov, tvrdí minister
30. augusta 2012 - (sita)
Maďarsko by sa malo vyhýbať krízou zasiahnutej eurozóne približne dve ďalšie desaťročia a snažiť sa posilniť svoju ekonomiku vlastnými silami. Vo štvrtok to uviedol tamojší minister hospodárstva György Matolcsy v komentári pre týždenník Heti Valasz. Najzadlženejšia krajina v strednej Európe spĺňa v súčasnosti iba jedno z kritérií na vstup a pravdepodobne ako ďalšie štáty východnej Európy upúšťa od ambícií pripojiť sa k menovej únii. Budapešť naposledy hovorila o roku 2020 ako potenciálnom roku prijatia eura. „Eurozóna čelí dlhodobej finančnej a ekonomickej kríze,” povedal Matolcsy. Politika Maďarska môže podľa neho nasledovať stratégiu, v rámci ktorej posilní svoju ekonomiku bez eura počas nasledujúcich dvoch desaťročí. Euro možno príjme potom, tvrdí minister. Všetky nové členské štáty EÚ z východnej Európy sľúbili pri vstupe, že v budúcnosti zavedú euro, avšak nie sú povinné stanoviť presný dátum.
K Balatonu namiesto Nemcov prišlo viac Slovákov, Čechov a Poliakov
29. augusta 2012 - (tasr)
Letná sezóna sa pri maďarskom jazere Balaton vydarila, najviac dovolenkárov k nemu prichádzalo počas slnečných víkendov. Napísal to dnes regionálny server sonline.hu, podľa ktorého oproti predchádzajúcim rokom výrazne klesol podiel nemeckých hostí. „Nemcov vidieť už iba zriedkavo, namiesto nich našťastie prichádza čoraz viac Slovákov, Čechov a Poliakov,” povedal na fóre podnikateľov v Siófoku Sándor Szendrey, podľa ktorého aj túto sezónu bolo pri Balatone najviac Maďarov - väčšinou rodiny s malými deťmi. Podľa majiteľov reštaurácií trvalé horúčavy zmenili stravovacie návyky turistov, ktorých vekový priemer sa každým rokom znižuje. Mladí ľudia preferujú skôr ľahšie jedlá, toto leto klesol záujem o korenisté a tradične výdatné maďarské jedlá, vyplýva z vyjadrení majiteľov reštauračných zariadení.
Šahy - Veresegyház
Spoluprácu partnerských miest má prehĺbiť družobná zmluva
30. augusta 2012 - (tasr)
Mesto Šahy chce zintenzívniť spoluprácu so svojím partnerským mestom Veresegyház v Maďarsku. Doterajšie priateľské vzťahy oboch samospráv má potvrdiť a rozvinúť partnerská zmluva, ktorú chcú v krátkej budúcnosti podpísať obaja primátori. „Naše vzťahy sú dlhoročné. Rozvíjala sa spolupráca v kultúrnej činnosti a v oblasti školstva. Vo viacerých prípadoch mesto Veresegyház podporovalo kultúrne podujatia uskutočnené v Šahách alebo našom regióne. Pre ďalšiu účinnú spoluprácu a pre vytvorenie ďalších možností cezhraničných aktivít vytvára družobná zmluva aj právne podmienky vzťahu oboch miest,“ uviedol primátor Šiah Ján Lőwy. Primátori chcú družobnú zmluvu podpísať 17. októbra. Ako sa uvádza v jej návrhu, Šahy na slovenskej strane i mesto Veresegyház v Maďarsku chcú vzájomnou spoluprácou „pomáhať poznávaniu a prezentácii spolupatričnosti občanov maďarskej národnosti, ako aj poznávaniu hodnôt slovenského národa“. Obe mestá sa tiež zaväzujú k spolupráci v oblasti kultúry, umenia, športu i ochrany prírody a krajiny. Zároveň sa chcú podporovať aj ekonomicky. „Zúčastnené strany považujú za dôležité, aby sa hlavne mladí ľudia oboznámili s históriou, ale aj súčasnosťou družobného mesta. K udržovaniu stykov vytvoríme vhodné podmienky,“ píše sa v návrhu družobnej zmluvy.
Medzivládna slovensko-maďarská komisia rokovala o cezhraničnej spolupráci
28. augusta 2012 - (tasr)
Štatút Slovensko-maďarskej zmiešanej medzivládnej komisie
Rozvoj infraštruktúry a zhodnotenie situácie cezhraničnej hromadnej prepravy a zamestnávania osôb boli hlavnými témami schôdze spolupredsedov Medzivládnej slovensko-maďarskej zmiešanej komisie pre cezhraničnú spoluprácu, ktorá sa konala dnes v Budapešti. Ako uviedla maďarská tlačová agentúra MTI, predsedníčka komisie za maďarskú stranu, štátna tajomníčka rezortu verejnej správy a spravodlivosti Erika Szabóová, hostila štátneho tajomníka Ministerstva vnútra SR Jozefa Bučeka - nového predsedu komisie za slovenskú stranu. Podpredseda komisie za maďarskú stranu János Fónagy povedal, že je dôležitou úlohou napomôcť rozvoju infraštruktúry v zmysle rámcovej dohody podpísanej vo februári vládami Slovenska a Maďarska o dopravnom charaktere ciest prechádzajúcich cez spoločnú štátnu hranicu. Popri dvoch mostoch cez Ipeľ odovzdaných v tomto roku sa môže začať s výstavbou dvoch nových mostov na tejto pohraničnej rieke, dodal Fónagy. V súvislosti s cezhraničným zamestnávaním spolupredsedovia konštatovali, že je to otázka týkajúca sa v prvom rade západných oblastí slovensko-maďarského pohraničia. Na východe čelia regióny na oboch stranách hranice rovnakým problémom so zamestnanosťou. Úlohou oboch krajín je rozvoj prihraničných oblastí a uľahčenie zamestnávania. Účastníci stretnutia komisie, ktorá vznikla v roku 2004 a zasadá dvakrát ročne, hovorili aj o riešení problémov vzájomného poskytovania zdravotnej starostlivosti, vrátane zosúladenia noriem cezhraničnej prepravy pacientov sanitkami, ale aj o podpore rozvoja vidieka a miestnych producentov poľnohospodárskych výrobkov.
Maďari nás zhltli ako jednohubku
Táto fotografia zatrasie Slovenskom
24. augusta 2012 - (cas.sk)
Návrat do minulého tisícročia! Obrovský šok a údiv na tvárach zákazníkov vyvolala mapa Maďarska v istom hypermarkete. Detail, ktorý by si mnohí ani nevšimli, no pozorný čitateľ ho musel ešte dlho rozdýchavať. V oddelení vín istého bratislavského hypermarketu sa vynímala stará uhorská mapa čoby súčasné Maďarsko. „Pod maďarskými vínami je mapa nie terajšieho Maďarska, ale veľkého Uhorska, kde je začlenené aj terajšie Slovensko, Srbsko, Chorvátsko atď. Neviem, či stále patríme pod Maďarsko, alebo aký diletant tam tú mapu dal, ale odtiaľ potiaľ,” rozčuľoval sa pobúrený čitateľ. V čase, kedy sme na chybičku krásy upozornili obchodný reťazec, sa už kontroverzná tabuľa s uhorskou mapou v predajni nachádzať nemala. „Ešte pred tým, ako vás čitateľ na to upozornil, sme to zistili aj my a okamžite sme, samozrejme, mapku stiahli. Dodávateľ vín si ju nedávno nainštaloval bez nášho schválenia, za čo ho budeme pokutovať v rámci našich obchodno-právnych vzťahov,” informoval hovorca Hypernovy Miroslav Chmelár. Ako je možné, že si dodávateľa pri inštalácii mapky nik zo zamestnancov nevšimol, nám už M. Chmelár nevysvetlil.
Liptovskí murári pomáhali stavať Budapešť
August 2012 - (snm.sk)
Murári z Horného Liptova boli v 19. storočí žiadanými remeselníkmi. Najväčšiu slávu nedosiahli ani tak v rodnom kraji, ako pri stavbách veľkých miest južnejšie v rakúsko-uhorskej monarchii. Tradíciu spoľahlivej práce hornoliptovských stavbárov založili skupiny murárov a tesárov, ktorí pomáhali stavať Viedeň, Záhreb, Miskolc, Kecskemét, Segedín, Ostrihom, ale najmä Budapešť. K murárčine sa Liptáci dostali ako ku sezónnemu zamestnaniu a z pomocnej zárobkovej činnosti sa rýchlo premenilo na pevne organizovaný hlavný zdroj obživy. Kvalifikovaní murári a tesári mali už po r. 1850 ustálenú organizovanosť svojich ciest. Spolu s nimi odchádzali aj stavební pomocníci a pomocnice. Odchody stavebných robotníkov spadajú už do začiatku 19. storočia, no najväčší rozvoj hornoliptovského murárstva sa začal okolo r. 1850, keď sa hlavný, už organizovaný prúd murárov upriamil na Pešť. Medzi liptovské murárske obce, v ktorých sa murárstvo stalo rodovým zamestnaním patrili Bobrovec, Dovalovo, Hybe, Iľanovo, Jakubovany, Jamník, Konská, Liptovský Ján, Liptovská Kokava, Liptovský Ondrej, Liptovský Peter, Okoličné, Ploštín, Podtúreň, Pribylina, Svätý Kríž, Uhorská Ves, Vavrišovo, Vrbica a Závažná Poruba. Výstava o hornoliptovských murároch, ktorú v Slovenskom národnom múzeu v Martine - Etnografickom múzeu nájdete do 4. novembra 2012, sleduje tri základné obsahové línie. Predstavuje verejnosti prostredie, z ktorého murári pochádzali i prostredie, v ktorom pracovali (Budapešť). Hlavnú časť výstavy tvoria fotografie najvýznamnejších stavebných diel, ktoré hornoliptovskí murári vybudovali zároveň s dokumentáciou významných osobností z Liptova v oblasti stavebného podnikania z 19. storočia a začiatku 20. storočia. Výstava sa v neposlednom rade venuje aj prostrediu, do ktorého sa stavební robotníci vrátili a obohatení o skúsenosti z Budapešti vo svojej činnosti pokračovali. Prvá etapa odchodov do Pešti je spojená s 1. polovicou 19. storočia. V týchto rokoch skupiny stavebných robotníkov z horného Liptova pracovali na budovách projektovaných nemeckými a rakúskymi staviteľmi. Boli to súkromné i verejné budovy napr. na Rákóczi út., Nádor út., Váci út, Semmelweis út., Szép út. V 30. - 40. rokoch sa podieľali na výstavbe Maďarského národného múzea, Vojenskej akadémie Ludovika, Župného domu a ďalších stavieb. Päťdesiate až osemdesiate roky 19. storočia sú späté s druhou etapou rokov viažucich sa k stavebnej činnosti hornoliptovských murárov. V tomto období sa výrazne zvýšil počet odchodov murárov a ich pomocníkov (aj vplyvom Košicko-bohumínskej železnice). Stavební podnikatelia už dobre poznali vysokú odbornosť a kvalitu ich práce. Z týchto rokov zanechali murárski majstri stopy na takých stavbách ako napr. Lutherov dvor na Rákóczi út., Bazilika v Lipótvároši, kúpele na Margitinom ostrove, východná stanica - Keleti, Rybárska Bašta, Kráľovská opera, školy, nájomné domy, paláce a ďalšie objekty. V tretej etape pôsobenia - 90. roky 19. storočia a začiatok 20. storočia boli už cesty liptovských murárov veľmi dobre organizované. Murári z Liptova na rozdiel od iných slovenských stavebných robotníkov tvorili uzavretý spoločenský celok. V týchto rokoch pracovali na výstavbe Budapešti nepretržite už celý rok (s krátkymi niekoľkodňovými prestávkami kvôli poľnohospodárskym prácam doma). Dochádzalo k výraznému preberaniu nielen kultúrnych prvkov, ale najmä nových poznatkov o technologických postupoch, materiáloch, pracovných nástrojoch, nových výrobkoch a tvarových, umeleckých i konštrukčných riešeniach. V tejto etape zaznamenávame najväčší rast výstavby Budapešti. Vznikli stavby ako napr. Drexlerov palác na Andrássy út., Múzeum umeleckého priemyslu, centrálu Poštovej sporiteľne, Krajinský archív, Múzeum krásnych umení, obytné domy a mnohé a mnohé ďalšie stavby. Pýchou liptovských murárov, lešenárov a hlavne fasádnikov bola ich účasť na výstavbe skvostu maďarskej architektúry - budovy Parlamentu, ktorú projektoval podľa londýnskeho vzoru Imre Steindl.
Týždeň slovenskej kultúry v Budapešti
(od 1. do 7. septembra)
24. augusta 2012 - (mzv.sk)
S cieľom upevňovania a ďalšieho rozvíjania slovensko-maďarských kultúrnych vzťahov ako aj prezentovania slovenskej kultúry na rôznych miestach maďarskej metropoly Slovenský inštitút pripravil Týždeň slovenskej kultúry v Budapešti, ktorý sa začína 1. septembra a bude trvať do 7. septembra. Program Týždňa slovenskej kultúry je zostavený tak, aby oslovil nielen všetky vekové kategórie obyvateľov Budapešti, ale aj rôzne cieľové skupiny. Každý si môže vybrať z ponuky, ktorá obsahuje široké spektrum možností.
Týždeň slovenskej kultúry v Budapešti začína účasťou Slovenského stanu pri hlavnom pódiu (jedno z troch pódií) na už známom 4. ročníku Pozsonyi Pikniku, ktorý trvá celý deň a Slovensko sa bude prezentovať propagačnými materiálmi o Slovensku a Bratislave. Počas tohto dňa odovzdajú aj cenu víťazovi súťaže v pečení najlepších Bratislavských rožkov. Je to voucher na dvojdňový pobyt pre dve osoby v hoteli IBIS v centre Bratislavy. Hostí pikniku ponúknu aj kapustnými haluškami a malé deti zabaví umelecký strihač papiera Karol Krčmár.
V nedeľu si budú môcť hostia pozrieť divadelné predstavenie Bratislavských korunovačných slávností Márie Terézie na schodoch Maďarského národného múzea.
Ďalšie dva dni budú prebiehať na Slovenskom inštitúte. Predstavia tam mesto Nízkych Tatier - Brezno aj s tancom folklórneho súboru Klások. Salaš Zbojská ponúkne špeciality svojej „kuchyne“ a na záver prídu herci Divadla Jána Chalúpku z Brezna.
4. septembra s budú konať dve vernisáže naraz. Na prízemí inštitútu to bude „Košické korzo - Osobnosti z albumu“ z Východoslovenského múzea a na 2. poschodí výstava „Dunajské mosty“ fotografa Petra Gyukicsa. V tento deň sa budú poobede na nádvorí podávať slovenské špeciality a večer bude opäť venované divadlu z Košíc - Thália. Prekvapením bude večerná svetelná inštalácia.
5. september bude patriť Košiciam 2013 - Európskemu hlavnému mestu kultúry. Predstaví sa na známom malebnom námestí v centre Budapešti, na námestí Vörösmarty.
6. september je venovaný mladej generácii. Na lodi A38, kotviacej na Dunaji a známej svojimi koncertmi a diskotékami, sa prídu predstaviť dve telesá. Zo Slovenska Groovin‘ Heads a z Maďarska Random Trip.
Posledný deň bude patriť slovenskému folklóru a ľudovým remeslám opäť v centre Budapešti na námestí Vörösmarty. Folklórny súbor Technik sa predstaví svojím vyše hodinovým programom a hostí zabavia aj niekoľkými stánkami s ľudovými umeleckými zručnosťami.
Rozhovor s riaditeľkou Slovenského inštitútu v Budapešti Janou Tomkovou
24. augusta 2012 - (Gabriela Marchevská - TA3)
http://www.ta3.com/embed/14DA5C6F-E5EA-41CE-AD0E-C1C04EF57E82.html
http://www.ta3.com/clanok/1004720/host-v-studiu-j-tomkova-o-projekte-tyzden-slovenskej-kultury-v-budapesti.html
Slovenský inštitút v Budapešti chystá veľký projekt pod názvom Týždeň slovenskej kultúry v Budapešti. O tom, ako tento projekt vznikol a čo predstavuje, sa porozprávala moderátorka televízie TA3 Gabriela Marchevská s riaditeľkou Slovenského inštitútu v Budapešti Janou Tomkovou.
- Pôsobíte v Budapešti už skoro jeden a pol roka, rôznych programov robíte naozaj veľa. Povedzte nám niečo práve o tomto programe, o Týždni slovenskej kultúry v Budapešti, ako vlastne vznikol tento projekt?
- V prvom rade ďakujem pekne za pozvanie do štúdia, že môžem predstaviť prácu Slovenského inštitútu v Budapešti divákom na Slovensku. A teraz aj ten Týždeň slovenskej kultúry v Budapešti. Vznikol tak, že pre Slovensko sú slovensko-maďarské vzťahy naozaj mimoriadne dôležité a kultúrna diplomacia patrí, alebo je súčasťou zahraničnej politiky a kultúrou upevňujeme vzťahy, oveľa hlbšie sa spoznávame a dokazujeme, že sú na vyššej a dobrej úrovni. V tejto oblasti nepociťujem žiadne otvorené otázky, naopak spolupráca je mimoriadne príjemná. A ako vznikol tento projekt? Chcela som dokázať vlastne to, že tie slovensko-maďarské vzťahy sú naozaj veľmi dôležité, tak som rozmýšľala, ako to zrealizovať. Tak možnože koncentráciou zaujímavých kultúrnych podujatí do užšieho časového priestoru sa to podarí. A teraz je už dneska jasné, že ten Týždeň slovenskej kultúry začne 1. a skončí 7. septembra, a že sa bude realizovať. Uvidíme, aká bude návštevnosť, aký bude úspech, ale dúfam, že upúta a že ľudia budú naňho spomínať dlhšie ako jeden, dva dni.
- Buďme trošku konkrétnejší. Čím chcete návštevníkov upútať, alebo čo také najzaujímavejšie prinášate zo Slovenska do Maďarska?
- No, keď sme program zostavovali, tak som rozmýšľala nad tým, že ako osloviť čo najširšiu vrstvu obyvateľstva, verejnosť, všetky teda vekové kategórie, aby si tam každý aj našiel niečo to svoje. No a kompozíciou toho, čo sme vytvorili, sa nám to asi celkom aj podarilo. Tak skúsim byť naozaj veľmi stručná. Týždeň slovenskej kultúry začína v sobotu 1. a zúčastňujeme sa jedného Pozsony pikniku, čo je uzavretá ulica v Budapešti v 13. obvode. S tým, že predstavte si elegantný jarmok. Sú tam naozaj rôzne zaujímavé diela, rôzne spoločnosti sa tam prezentujú a my tam ako Slovenský inštitút tiež budeme so svojim veľkým stanom. Budeme prezentovať Slovensko a Bratislavu rôznymi propagačnými materiálmi, aj s poradenstvom. Sme umiestnení rovno pri hlavnom pódiu a v rámci tohto dňa ďalší stan sme požiadali Trenčianske Teplice ako kúpeľné mesto, nech sa príde prezentovať tiež, takže budeme na dvoch miestach. My sme si stan požičali zo Slovenskej agentúry pre cestovný ruch, lebo v rámci finančných zdrojov sme nemohli všetko sami financovať. No a v rámci tohto dňa ešte sa tam napríklad robí aj taká vec, že sa robí súťaž v pečení bratislavských rožkov. No a prvú cenu potom odovzdávame my ako Slovenský inštitút na hlavnom pódiu. Ponúkame tam ochutnávku kapustných halušiek našich typických, čiže týmto vstupujeme do celého týždňa. Ďalší deň sme zvolili nedeľu na veľmi zaujímavé podujatie. Iste Bratislavčania a dúfam, že aj celé Slovensko už pozná bratislavské korunovačné slávnosti. Tieto prichádzajú v nedeľu na schody maďarského národného múzea v Budapešti, ale predstavujeme práve tie korunovačné slávnosti Márie Terézie, ktoré boli v Dóme svätého Martina v roku 1741, no a teraz prichádzajú do Budapešti. To je v nedeľu. Potom máme dva dni na inštitúte, kde sa príde prezentovať mesto Brezno tiež so salašom, tiež s tancami. Večer divadelných predstavení Jána Chalupku z Brezna. Ďalší deň máme dve vernisáže, lebo máme veľký dom slovenskej kultúry v Budapešti, takže z košického národného múzea prinášame košické Korzo, osobnosti z albumu a na inom poschodí je výstava Dunajské mosty autora Petra Ďukiča. V tento predvečer bude ešte zase ďalšie divadelné predstavenie z Košíc, divadlo Thália sa príde prezentovať a ešte prekvapením má byť svetelná inštalácia z Košíc 2013, pretože 5. sa celý tento projekt ako Európske hlavné mesto kultúry Košice 2013 bude prezentovať priamo v centre Budapešti na takom veľmi známom námestí Vörösmarty, kde príde so svojim zábavným a informačným takým autíčkom, to sa rozloží, tam je pódium, potom sú tam miesta na sedenie, poradenstvo, tiež propagácia, takže veľmi zaujímavé. Keď som hovorila, že na rôzne vekové kategórie, tak vo štvrtok večer sme na lodi A38, robíme slovensko-maďarskú diskotéku, čiže to je zase orientované na mladých ľudí. Je to známa loď, tam býva 900 až 1000 účastníkov, čiže na to sa teším, že sa dostanem na diskotéku. A posledný deň 7. v piatok prinášame našu tradíciu folklór plus remeslá ľudových zručností. Takže to bude zase na námestí Vörösmarty, počasie som objednala, takže dúfam, že bude pekne a že návštevnosť bude veľká. Ak by niekto mal záujem naozaj tento program si pozrieť pozornejšie, tak je na stránke ministerstva zahraničných vecí www.mzv.sk. A keď dá za to lomítko, že SI Budapešť, tak už sa za dva kliky dostane priamo na tento program.
- Program vyzerá naozaj veľmi pestro. Od gastronómie, remesiel, divadla a rôznych ochutnávok. Čo, koľko, určite si vyžaduje takáto akcia nemalé finančné zdroje. Ako ste riešili práve túto otázku?
- No finančné zdroje je veľmi dôležitá otázka skoro pri každom väčšom podujatí, vlastne aj menšom. Musím povedať, že všetky rozhovory, ktoré som viedla, tento projekt som pripravovala rok, tak bola na maďarskej strane preukázaná naozaj ústretovosť. Niektoré veci, niektoré priestory dokonca PR aktivity sme dostali úplne zdarma, takže tam sa ušetrilo hodne finančných prostriedkov. Ale predsa len tie, ktoré sme museli nejakým spôsobom zohnať, tak sme zohnali z grantov ministerstva kultúry, potom tu máme granty magistrátu mesta Bratislavy, ďalšie peniaze sme získali z bratislavského Turist servisu, Turist bordu, bratislavského regiónu Turizmus, podporila nás aj maďarská spoločnosť Moll, ktorú všetci poznáme ako partnerskú spoločnosť Slovnaftu. Ďalšími sponzormi bol hotel Sissi, hotel Ibiz, takže takto sa peniažky nakopili a vlastne projekt uzrel svetlo sveta.
- Ešte by ma možno zaujímalo, ako propagujete toto podujatia? Ako sa o ňom môžu ľudia dozvedieť, okrem toho teda, že všetko je na webe, ako ste povedali, z tej internetovej stránky sa dá načítať celý program. Ako to propagujete ešte?
- Tak ten web nebudem spomínať, aby sme šetrili čas, ale vydali sme takúto malú brožúrku, má síce iba 10 strán, ale stála rok času, kým uzrela svetlo sveta. Táto brožúrka v niekoľkotisícovom náklade je vydaná, teda je len v maďarskom jazyku, pretože prioritou je samozrejme maďarské osadenstvo. Takže túto distribuujeme po schránkach po Budapešti, posielame ju aj do komunít, kde žije naša slovenská menšina. Ďalšie možnosti sme využili práve so spoločnosťou Moll, pretože ona vydáva časopis, ktorý distribuuje po všetkých čerpacích svojich staniciach v niekoľko desaťtisícovom náklade, takže nám dali zdarma PR priestor.
- Spoločnosť necháme tak. Ešte by ma zaujímalo, program je naozaj pestrý. Čo vy sama by ste odporučili potenciálnym návštevníkom, aby si určite nezabudli pozrieť? Čo považujete za také najzaujímavejšie?
- No toto je veľmi ťažká otázka, pretože ja som tvorcom toho programu. Keby som mala jedno vypichnúť, tak poviem asi tri.
- Tak aspoň taký náčrt.
- Včera som mala tlačovú konferenciu v Budapešti, kde sa koncentrovali najviac na tie bratislavské korunovačné slávnosti Márie Terézie. Je to asi taký najzaujímavejší, taký najväčší bod toho celého programu a je to v nedeľu popoludní, čiže tam budú môcť pracujúci, nepracujúci všetci prísť. Samozrejme aj z Bratislavy a celého Slovenska sú pozvaní ľudia. Keď prídu, budem sa veľmi tešiť.
- Koľko asi návštevníkov očakávate, alebo to bude závisieť od počasia?
- Počasie, už som hovorila, že som objednala, takže dúfam, že to vyjde. Prvý deň ten Pozsony piknik, na ktorý sa pripájame tým našim stanom a Trenčianskymi Teplicami a tak ďalej, tak tam je návštevnosť 10 až 15-tisíc ľudí denne, lebo to je celodenný program. Na ostatných, na tých bratislavských korunovačných slávnostiach tam počítam, práve ma strašia, že keď sa do záhrady národného múzea nezmestia, že čo urobíme. Hovorím, tak nič neurobíme, no tak všetci tam budú a budeme sa pozerať z diaľky. Tam možno príde aj 1000 - 1500 ľudí. Lebo toto propagujeme. Už dnes visí na portáli na vstupnom schodišti 9 krát 3 metrov obrovský transparent, ktorý avizuje tieto bratislavské korunovačné slávnosti. Už to ide v rádiu a tak ďalej. Takže myslím si, že tá propagácia je dosť veľká. Na Slovenskom inštitúte mávame rôznu návštevnosť, priemerne je to okolo 80 až 100 ľudí, čiže niekedy je 30, 200, 250. Takže...
- Ešte možno otázočka na záver, čo sa týka rodín s malými deťmi, sú pripravené aj nejaké sprievodné akcie práve pre túto kategóriu? Aj keď ste spomínali, že pre všetky kategórie sa niečo nájde.
- Ďakujem za otázku. Zabudla som to v tej spleti kompletného programu povedať. Áno, prvý a posledný deň sme objednali jedného umeleckého strihača z farebného papiera, ktorý naozaj už vydal aj knihy a tak ďalej. Volá sa Karol Krčmár a on vám pred očami detí, je to cielené na najmenšie deti, vystrihuje rôzne čiapky, rôzne vrtuľky, rôzne iné krásne modely, ďatľa, ktorý búcha do stromu a tak ďalej. A teraz sme ho teraz tiež zavolali aj na tieto podujatia. Prezentoval nás aj na Sziget festivale náhodou teraz v Budapešti a mal tam dosť veľký úspech.
- Ja vám ďakujem za rozhovor, za návštevu v štúdiu a prajem, aby sa toto podujatie vydarilo, aby založilo takú veľmi peknú tradíciu.
- Ďakujem pekne aj ja. Dovidenia.
Vládny výbor hľadá náhradníkov troch menšín
27. augusta 2012 - (sita)
Výbor pre národnostné menšiny a etnické skupiny Rady vlády SR pre ľudské práva, národnostné menšiny a rodovú rovnosť hľadá náhradníkov pre poľskú, rómsku a židovskú národnostnú menšinu. Informoval o tom splnomocnenec vlády Lászlo Nagy, ktorý je vyzývateľom k registrácii záujemcov. Prihlásiť sa môžu organizácie, ktoré preukázateľne podporujú zachovanie a rozvoj kultúrnej identity národnostných menšín. Vo výbore treba obsadiť dve miesta za rómsku menšinu a po jednom náhradníkovi za poľskú a židovskú menšinu. Každá národnostná organizácia môže nominovať na volebné zhromaždenie jedného hlasujúceho, ktorý príslušnú organizáciu na volebnom zhromaždení zastupuje. Registrovať sa dá do 5. septembra, volebné zhromaždenia sa uskutočnia 19. septembra.
László A. Nagy: Skúškou úradu splnomocnenca budú tabule na vlakových staniciach
26. augusta 2012 - (sita)
Status quo národnostných menšín sa na prvý pohľad zdá byť uspokojivý. Agentúre SITA to v rozhovore povedal splnomocnenec vlády pre národnostné menšiny László A. Nagy. Poznamenal však, že takýto stav nie je udržateľný a sám plánuje pripraviť a predložiť niekoľko právnych úprav. Už od jeho nástupu do funkcie sa zaoberá témou dvojjazyčnosti. Označovanie tabúľ na železničných staniciach v jazyku menšín, ktoré tvoria aspoň 15-percentný podiel celkového počtu obyvateľov príslušnej obce, by chcel Nagy doviesť do formy zbavenej akýchkoľvek právnych a technických prekážok. V júni tohto roku došlo v obci Okoč k prípadu, kde aktivisti zrekonštruovali staničnú zastávku a zavesili na tam tabuľu s maďarským ekvivalentom Ekecs. Železnice SR však dva dni po rekonštrukcii tabuľu zvesili s odôvodnením, že zákon o používaní jazyka národnostných menšín nie je v súlade s právnym poriadkom spravujúcim dráhy na Slovensku. „Základnou skúškou úradu bude to, keď predložím pozmeňovací návrh zákona o jazyku menšín v súvislosti s dvojjazyčnými tabuľami na železničných staniciach,” povedal Financovanie kultúry národnostných menšín podľa Nagya nefunguje zle. Prvok „samosprávnosti” má podľa neho svoje opodstatnenie, no pri výbere delegátov do odborných komisií mal dojem, že „bol uplatňovaný subjektívny postup”. Celý systém, podľa ktorého sa jednotlivým komunitám a zástupcom z menšín rozdeľujú financie, považuje za komplikovaný. Jeho zjednodušenie chce pripraviť tak, aby bol v súlade s financovaním kultúry na celom Slovensku. Vo všeobecnosti plánuje pokračovať v presadzovaní a ovplyvňovaní dotovania takejto kultúry v duchu, ktorý zaviedla predchádzajúca vláda. Dotačný systém pre 1 400 žiadateľov rozdelí za rok 2012 sumu vo výške 4,5 mil. eur a prísľub rovnakej čiastky dostal Nagy pred zverejnením návrhu o štátnom rozpočte od predsedu vlády aj na rok Nagy poznamenal, že na Slovensku už od vzniku republiky chýba zákon, ktorý by riešil postavenie národnostných menšín v našej spoločnosti. Verí, že súčasná vláda bude mať ambíciu vytvoriť zrelý, európsky zákon, ktorý by tento problém vyriešil.
Najviac Slovákov by volilo Smer, matovičovci by boli druhí
30. augusta 2012 - (sita)
Ak by sa parlamentné voľby konali v druhej polovici augusta, vyhrala by ich strana Smer-SD so ziskom 43,47 percenta hlasov. Druhou najsilnejšou stranou by sa stala OĽaNO s podporou 10,83 percenta voličov, tretie KDH by volilo 9,17 percenta občanov. Vyplýva to z prieskumu agentúry ABAKIS, ktorý uskutočnila v dňoch 17. - 27. augusta na vzorke 1 048 respondentov. Do národnej rady by zasadli aj zástupcovia SaS (8,33 percenta), Mostu-Híd (7,64 percenta), SDKÚ-DS (6,67 percenta) aj SNS (5,69 percenta). Brány parlamentu by neprekročili SMK-MKP (3,47 percenta), ĽS-HZDS (1,67 percenta), Ľudová strana Naše Slovensko (1,25 percenta), Únia Rómov Slovenska, Strana zelených a SDĽ (všetky tri po 0,14 percenta). Zo všetkých opýtaných by sa 31,3 percenta respondentov na voľbách nezúčastnilo, odmietlo odpovedať alebo nevedeli, koho voliť. Firma od roku 1999 pôsobí ako konzultačná spoločnosť a od roku 2006 realizuje prieskumy verejnej mienky prostredníctvom vlastnej siete 550 anketárov. Orientuje sa predovšetkým na komerčných klientov.
Rudolf Chmel: Stav ľudských práv u nás nie je taký bezproblémový, ako si myslí vláda
25. augusta 2012 - (tasr)
Bývalý podpredseda vlády pre ľudské práva a národnostné menšiny Rudolf Chmel (Most-Híd) upozorňuje vládu Roberta Fica (Smer-SD), že stav ľudských práv na Slovensku nie je zďaleka taký bezproblémový, ako si kabinet myslí. Chmel sa pozastavuje nad tým, že „v krajine, kde sa mafiáni púšťajú na slobodu, má Hedviga Malinová dokazovať po šiestich rokoch, že je nevinná, že nezbila sama seba”. Právny štát je podľa Chmela o občanoch a moci, ale musí predovšetkým slúžiť ľuďom, občanom, nie moci. „A musí garantovať, že dôstojnosť človeka je jeho najvyššou hodnotou,” zdôraznil. Chmel sa zároveň Ficovej vlády pýta, „prečo sa tak štíti ľudských práv”. Poukazuje pritom na novelu kompetenčného zákona, podľa ktorej sa majú právomoci vicepremiéra pre ľudské práva a menšiny rozdeliť do viacerých rezortov. Zároveň sa majú rozšíriť kompetencie rezortu diplomacie, čo by okrem iného reflektoval aj nový názov - Ministerstvo zahraničných vecí a európskych záležitostí SR. O vládnom návrhu by mala Národná rada SR rozhodnúť na nadchádzajúcej septembrovej schôdzi. Bývalý vicepremiér pre menšiny sa nazdáva, že Ficova vláda svojimi rozhodnutiami rozmetala celú oblasť ľudských práv, antidiskriminácie, rovnakého zaobchádzania a túto agendu pripravila o zástupcu na vládnej úrovni. „Tvrdenia o tom, že zastrešovať ľudskoprávnu problematiku bude minister zahraničných vecí, nie sú celkom pravdivé. Kompetenčný zákon totiž žiadnu takú právomoc ministrovi neudáva,” zdôraznil Chmel. Dodal, že rezort diplomacie má predovšetkým právomoci voči zahraničiu, nie smerom do vnútra štátu. Poukázal tiež na to, že dotácie, ktoré boli určené na projekty zamerané na výchovu, vzdelávanie v oblasti ľudských práv, prechádzajú kompetenčne na ministerstvo zahraničných vecí, ktoré ale kompetenciu v oblasti ľudských práv neprebralo. „Podľa súčasného návrhu rozpočtu by malo po schválení kompetenčného zákona prejsť približne 1,3 milióna eur,” poznamenal Chmel.
Financial Times: Česko a Maďarsko padajú, Slovensko ide vpred
29. augusta 2012 - (sita)
Ekonomická depresia šíriaca sa zo západnej Európy vytvára čoraz väčšie problémy pre malé a otvorené ekonomiky v strednej Európe, pričom Maďarsko a Česká republika sú teraz v recesii. Avšak Slovensko, ktoré je najmenšou a najotvorenejšou ekonomikou v strednej Európe, pokračuje vpred. Píše o tom na svojej internetovej stránke denník Financial Times (FT). Za druhý štvrťrok krajina vykázala medziročný rast hrubého domáceho produktu (HDP) o 2,7 percenta, a to hlavne vďaka európskemu automobilovému priemyslu. Podľa hlavného ekonóma Volksbank Slovensko Vladimíra Vaňa dobré výsledky pochádzajú hlavne z dobrého výkonu dvoch sektorov - výroby áut a elektroniky. „Celkový rast sa môže pripísať niekoľkým hlavným slovenským priemyselným segmentom, ako je výroba dopravných prostriedkov (42-percentný medziročný rast) a produkcia elektrických zariadení (medziročný rast o 10,3 percenta), napísal Vaňo v správe. Otázkou je to, ako dlho Slovensko dokáže udržiavať svoj silný výkon, hlavne ak domáci dopyt, maloobchodné tržby a vládne investície prejavujú známky stagnácie alebo poklesu. Reálny rast HDP by sa mal v nadchádzajúcich kvartáloch spomaliť, keďže údaje za najbližšie štvrťroky sa budú porovnávať s vysokou základňou zo záveru minulého roka. Slovensku sa však stále bude dosť dobre dariť. „Ukazovatele nálady na Slovensku a tiež v eurozóne naznačujú spomalenie. Napriek tomu slovenská ekonomika pravdepodobne za tento rok vykáže rast na úrovni dvoch percent,” povedal Martin Baláž, analytik Erste Group.
Maďarsko chce naspäť odkúpiť maďarskú dcéru koncernu E.ON
27. augusta 2012 - (tasr / dpa - Financial Times Deutschland)
Maďarsko chce zoštátniť energetický sektor. Dotkne sa to napríklad maďarských dcérskych spoločností nemeckého koncernu E.ON. Podľa maďarskej tlačovej agentúra MTI premiér Viktor Orbán v sobotu (25. 8.) uviedol, že štát čoskoro prevezme maďarské dcéry koncernu E.ON. Orbán chce, aby štát získal naspäť pod kontrolu dôležité oblasti ekonomiky, čo je dôvod sporu s Európskou úniou (EÚ). Orbán už predtým vyhlásil, že veľké distribučné spoločnosti by mali byť neziskové, a preto by sa mali vrátiť do rúk štátu. Zatiaľ však neexistuje návrh zákona o zákaze zisku spoločností distribuujúcich elektrinu, plyn a vodu v obchode so súkromnými zákazníkmi, takže EÚ tento nápad omietla komentovať. Orbán uviedol, že Maďarsko už od Rusov kúpilo akcie ropného koncernu MOL rovnako ako niektoré vodárenské firmy od Francúzov „a teraz kúpime naspäť od Nemcov” aj maďarské operácie E.ON. E.ON v roku 2005 od MOL kúpil plynárenskú divíziu za 2,1 miliardy eur. V roku 2010 si Budapešť zabezpečila opciu, platnú do roku 2016, na získanie aktivít koncernu E.ON v oblasti obchodu s plynom. Nie je však úplne jasné, kde chce Orbán nájsť peniaze na kúpu maďarských aktivít E.ON, keďže krajina bojuje s vysokým dlhom a má problémy s financovaním. Pre tieto dôvody sa už dlhší čas snaží získať od Medzinárodného menového fondu (MMF) preventívnu úverovú linku. Maďarská dcéra koncernu E.ON je najdôležitejšou zahraničnou spoločnosťou koncernu pôsobiacou v oblasti distribúcie plynu. E.ON zaznamenal v roku 2011 v Maďarsku tržby vo výške 1,95 miliardy eur.
Hranice Slovenska s Českom a Maďarskom sa budú obnovovať
26. augusta 2012 - (sita)
Do konca roka obnovia značenie na niektorých úsekoch štátnych hraníc s Českou republikou a Maďarskom. Dohodli sa na tom rezort vnútra a Úrad geodézie, kartografie a katastra Slovenskej republiky prostredníctvom vykonávacej dohody, ktorú zverejnili v Centrálnom registri zmlúv. Úrad na základe dohody bude vyznačovať a zameriavať vyznačenia štátnych hraníc, vypracuje a aktualizuje hraničné dokumentárne dielo. Do konca roka tiež vykoná geodetické a kartografické činnosti, najmä geometrické plány, vytyčovanie hraníc pozemkov. „Ide o pravidelné práce zabezpečované v intervale stanovenom príslušnou medzinárodnou zmluvou o štátnych hraniciach. Ide len o bežnú údržbu vyznačenia štátnych hraníc,“ povedala Natália Hattalová z komunikačného odboru ministerstva vnútra. Za tieto činnosti sa úradu presunie z ministerstva vnútra približne 55-tisíc eur. Práce na slovensko-českej štátnej hranici majú podľa zmluvy hodnotu 29-tisíc eur a práce na slovensko-maďarskej štátnej hranici 25 700 eur. Z dohody tiež vyplýva, že ministerstvo môže vykonávanie prác priebežne kontrolovať.
Jobbik ponúka Bruselu maďarských Rómov, aby si ich adoptoval
26. augusta 2012 - (čtk)
Maďarské opozičné Hnutie za lepšie Maďarsko (Jobbik) vyzvalo na „nulovú toleranciu” voči tomu, čo označilo ako rómsku zločinnosť a parazitizmus. Táto radikálna nacionalistická strana, ktorá sama seba označuje za národne kresťanské alebo konzervatívne hnutie, uviedla, že každý príslušník početnej rómskej menšiny, ktorý sa neprispôsobí, by mal opustiť Maďarsko. Napätie medzi 500- až 700-tisíc chudobnými Rómami a ďalšími obyvateľmi v desaťmiliónovom Maďarsku stúplo v čase, keď krajina prechádza druhou recesiou za posledné štyri roky a nezamestnanosť sa ustálila na dvojciferných číslach. „Musíme zredukovať tie státisíce rómskych vydedencov. Musíme prejaviť nulovú toleranciu voči rómskej kriminalite a parazitizmu,” povedal predseda Jobbiku Gábor Vona počas zhromaždenie niekoľko stoviek ľudí na námestí v centre Budapešti. „Ak nebudú chcieť odísť, požiadame o pomoc z Bruselu,” dodal Vona, ktoré strana - druhá najväčšia opozičná strana v parlamente - chce Maďarsko vyviesť z Európskej únie. „Musíme ho požiadať, aby si adoptoval niekoľko stotisíc našich občanov na niekoľko rokov a pokúsili sa ich vzdelať v európskej kultúre. Ak uspejú, privítame ich späť,” dodal. Maďarská vláda zhromaždenie Jobbiku kritizovala.
Extrémisti si pripomínajú 5. výročie založenia Maďarskej gardy
25. augusta 2012 - (tasr)
Maďarskí ultrapravičiari si dnes v Budapešti pripomínajú piate výročie založenia Maďarskej gardy, ktorú súd v roku 2009 právoplatne rozpustil. Polícia dnešné zhromaždenie zakázala, súd však zákaz zrušil. Spomienkové podujatie zhruba 300 uniformovaných gardistov sa začalo o 15.00 h pochodom po Andrássyho triede k Námestiu hrdinov, na ktorom zaznejú prejavy, okrem iného predsedu opozičnej strany Hnutie za lepšie Maďarsko-Jobbik Gábora Vonu. Účastníci pochodujú vo vojenskom tvare v uniformách, ktoré nie sú zakázané. Túto skutočnosť avizovali aj polícii. Množstvo policajtov uzatvorilo okolie pochodu i zhromaždenia, policajné jednotky dozerajú na dodržiavanie práva a poriadku. Podľa neoficiálnych informácií zložilo 130 gardistov prísahu v priebehu dňa mimo Budapešti. Zhromaždenie zvolali združenia Hnutie na ochranu karpatskej domoviny, Spolok občianskej stráže za krajšiu budúcnosť, Maďarská národná garda, Nová maďarská garda, Mládežnícke hnutie 64 stolíc, Národná stráž, Betyársereg, ako aj Jobbik. Podľa experta na medzinárodné právo Tamása Lattmanna je podujatie namierené voči právoplatnému rozhodnutiu súdu. „Polícia mohla použiť napríklad tento argument,” vyhlásil právnik, podľa ktorého polícia zákaz zdôvodnila neodborne. Maďarský denník Népszabadság v tejto súvislosti konštatoval, že ani jedna z rôznych gardistických organizácií sa nehlási k rozpustenej Maďarskej garde, preto polícia a súdy nedokážu voči nim účinne zakročiť. Maďarská polícia zamietla žiadosť o verejné zhromaždenie, ktoré iniciovali extrémistické občianske združenia ešte v marci. Organizátori sa proti zákazu odvolali a Tribunál hlavného mesta policajný zákaz zrušil. Polícia zákaz zdôvodnila tým, že pochod a zhromaždenie neadekvátnym spôsobom narušia dopravu hlavného mesta, ktorú nemožno zabezpečiť alternatívnou trasou. Podľa súdu tento argument - najmä v sobotu popoludní - neobstojí. Maďarská vláda v piatok vydala vyhlásenie, v ktorom uviedla, že si ctí verdikt nezávislého súdu, podľa ktorého organizátori môžu uskutočniť uvedené spomienkové podujatie. „Kabinet sa ani v najmenšom nestotožňuje s ideami, ktoré Maďarská garda reprezentuje,” zdôraznila kancelária hovorcu vlády, podľa ktorej vláda má výhrady voči tým, ktorí hlásajú segregáciu, nenávisť a ich prostriedkom je násilie. Vláda pripomenula, že organizátori požiadali Budapeštianske veliteľstvo polície (BRFK) o možnosť usporiadania spomienky piateho výročia založenia neskôr zakázanej Maďarskej gardy. BRFK podujatie zakázalo. Teraz však polícia po tom, čo tribunál jej zákaz zrušil, musí podujatie vziať na vedomie a musí zabezpečiť poriadok na zhromaždení. Kabinet zároveň zdôraznil, že ak na podujatí akýmkoľvek spôsobom porušia účastníci zákon, tak urobí všetko pre zabezpečenie verejného poriadku podobne, ako sa to stalo aj koncom minulého týždňa v Cegléde, kde vzniklo napätie medzi extrémistami a miestnymi Rómami. Polícia tam vyslala početné jednotky, ktoré zaručili bezpečnosť všetkých občanov - nezávisle od ich náboženskej, etnickej či politickej identity, napísala vláda vo vyhlásení.
Ultrapravicová Maďarská garda vznikla v júni 2007 z iniciatívy vtedajšej mimoparlamentnej extrémne pravicovej strany Jobbik. Prvých 56 gardistov zložilo prísahu v auguste 2007, neskôr sa počet členov gardy rozrástol na takmer 3000. Napriek tomu, že 2. júla 2009 spolok i hnutie Maďarská garda právoplatne zrušil Budapeštiansky odvolací súd a napokon definitívny zákaz ich existencie vyriekol v decembri 2009 aj Najvyšší súd MR, sa gardisti v rôznej forme ďalej aktivizovali, dokonca 17. marca členovia Maďarskej národnej gardy uskutočnili prísahu. Obliekli sa do zelených maskáčov, prejavy si vypočuli v tvare, ale posediačky, a zložili iba nemú prísahu, pričom kľačali na jednom kolene. V prípade, ak by pri prísahe boli v čiernych gardistických uniformách, stáli by v tvare a verbálne by prisahali, zasiahli by voči nim policajti. Polícia aj vtedajšie podujatie zakázala, Súd hlavného mesta však jej rozhodnutie takisto zrušil.
Vona: Garda je výkričníkom, ktorý poukazuje na vážne problémy spoločnosti
Úlohou gardy v Maďarsku je poukazovať na problémy, ktoré politická elita z rôznych dôvodov nerieši. Povedal to dnes v Budapešti pre TASR predseda opozičného ultrapravicového Hnutia za lepšie Maďarsko-Jobbik Gábor Vona, ktorý na zhromaždení radikálov pri príležitosti piateho výročia zakázanej Maďarskej gardy vystúpil s prejavom. Jobbik podľa jeho slov zohral vážnu úlohu pri zrode Maďarskej gardy. Napriek tomu garda nebola vytvorená pre Jobbik, nie je straníckou armádou, ale bola vytvorená pre maďarský národ, konštatoval. „Ak v roku 2007 bola potrebná Maďarská garda, tak dnes to platí ešte viac. Žijeme v spoločnosti, ktorá je veľmi zraniteľná a veľmi zraniteľná je aj táto krajina. Procesy, ktoré prebiehajú v Európskej únii, veľmi okliešťujú národnú samostatnosť, preto môžeme položiť otázku, či budeme ešte nezávislou krajinou v priebehu niekoľkých mesiacov alebo rokov v rámci pripravovaných Spojených štátov európskych, či si napríklad dokážeme zachovať pôdu,” povedal predseda Jobbiku. Maďarsko podľa jeho slov má pritom aj problémy hospodárskeho a sociálneho charakteru. Ako povedal, namiesto vládou sľubovaných milión pracovných miest počet nezamestnaných stúpa, nový vládny program hovorí už o iba zachovaní terajších a nie o vytvorení nových pracovísk. „Tretím problémom je rómska otázka, ktorá nie je maďarským problémom, ale domnievam sa, že trápi celú strednú Európu, vrátane Slovenska. Preto si myslím, že ju bude potrebné nastoliť a riešiť už nie ako národný problém, ale ako spoločný problém strednej a východnej Európy, lebo sa nám vymyká z rúk a začína nám narúšať spoločenské normy a spoločenské fungovanie. Garda nie je riešením, garda je výkričníkom, ktorý upozorňuje, že politika tieto otázky z rôznych dôvodov zametá pod koberec. Garda sa do dnešného dňa snažila a bude sa snažiť prinútiť politikov, aby uvedené problémy riešili,” zdôraznil Vona.
Maďarská polícia uzavrela kvôli gardistom obec
Maďarská polícia uzavrela dnes obec Csókakő vo Fejérskej župe, pretože sa domnievala, že tam členovia Novej maďarskej gardy, ktorá sa viaže k opozičnej ultrapravicovej strane Hnutie za lepšie Maďarsko-Jobbik, budú skladať prísahu. Podľa maďarského servera kuruc.info.hu medzičasom zložilo prísahu 130 gardistov v Dunaföldvári za účasti predsedu Jobbiku Gábora Vonu. V Dunaföldvári bolo iba niekoľko policajtov, ktorí nezasahovali. V Budapešti sa popoludní začalo spomienkové podujatie zhruba 2000 extrémistov, medzi ktorými malo približne 300 účastníkov oblečené rôzne gardistické uniformy. Pripomínali si piate výročie založenia Maďarskej gardy, ktorú v roku 2009 súd právoplatne rozpustil. Podľa pôvodného plánu mali gardisti naplánovanú prísahu v hlavnom meste. Polícia zhromaždenie nepovolila, súd však jej zákaz zrušil.
Jobbik kritizoval políciu za zákrok kvôli prísahe gardistov v Csókakő
28. augusta 2012 - (tasr)
Opozičné ultrapravicové Hnutie za lepšie Maďarsko-Jobbik dnes v Budapešti kritizovalo políciu za to, že v nedeľu uzavrela obec Csókakő vo Fejérskej župe, pretože sa domnievala, že členovia Novej maďarskej gardy tam zložia prísahu. Podľa maďarskej tlačovej agentúry MTI člen parlamentného výboru pre národnú bezpečnosť Ádám Mirkóczki oznámil, že iniciuje zvolanie mimoriadnej schôdze tohto výboru. Mirkóczki uviedol, že minister vnútra Sándor Pintér a generálny riaditeľ Centra boja proti terorizmu (TEK) János Hajdú by mali pred výborom vysvetliť svoje vyhlásenia súvisiace s Jobbikom, ako aj kroky polície, ktoré boli namierené voči víkendovej prísahe členov Novej maďarskej gardy. Politik Jobbiku povedal, že na schôdzi výboru chce odpovede na otázky, na základe akých informácií niekoľko stoviek policajtov obsadilo obec Csókakő a či použili v tomto prípade prostriedky tajnej služby, čo by podľa Mirkóczkiho bolo trestným činom. Nová maďarská garda, ktorej 130 členov zložilo prísahu v Dunaföldvári za účasti predsedu Jobbiku Gábora Vonu, podľa Mirkóczkiho totiž funguje rovnako legálne ako aj iné nástupnícke organizácie zakázanej Maďarskej gardy. V Dunaföldvári bolo iba niekoľko policajtov, ktorí sa prísahe gardistov nečinne prizerali. Mirkóczki ďalej kritizoval Hajduho za to, že v meste Kőszeg na festivale Tranzit označil Jobbik v súvislosti s posilňovaním extrémnej pravice v Maďarsku za „vnútorný, ale riešiteľný problém krajiny”. Podľa poslanca Jobbiku predstavitelia poriadkových zložiek nemôžu vydávať politické vyhlásenia. Opozičná Maďarská socialistická strana (MSZP) dnes tiež kritizovala políciu za zásah v Csókakő. Podľa MSZP treba vyšetriť, aká operatívna práca predchádzala neúspešnému zákroku a kto je za ňu zodpovedný. Podľa socialistu Tamása Harangozóa by sa predseda Jobbiku Vona mal ospravedlniť za „zámerné zosmiešnenie polície”.
Slovenčina je z Turecka
Indoeurópske jazyky zrejme vznikli v Anatólii. Ukázali to počítačové modely.
Mať, mutter, mother, madre či madar. Podobné slová v rôznych jazykoch vzdialených od seba tisíce kilometrov znamenajú to isté - matka. Všetky tieto jazyky, počnúc ruštinou cez španielčinu či perzštinu až po slovenčinu, sú súčasťou jednej, indoeurópskej jazykovej rodiny. Vedcov však už dlho trápi otázka, kedy a kde prapredok všetkých týchto jazykov vznikol. Odpoveď teraz možno priniesol výskum Quentina Atkinsona z novozélandskej univerzity v Aucklande. Paradoxne, sám nie je lingvista, ale evolučný biológ. A riešenie dávnej záhady mu pomohli nájsť počítačové modely, ktoré sa používajú pri sledovaní epidémií či stopovaní evolúcie DNA. Dnes jestvujú dve rozšírené hypotézy o pôvode proto-indoeurópskeho jazyka. Jedna tvrdí, že vznikol v strednej Ázii niekedy pred šiestimi tisíckami rokov a postupne sa rozšíril po celom svete. Druhá, že sa tak stalo ešte o tisícročia skôr, keď sa spoločne s poľnohospodárstvom zhruba pred deväťtisíc rokmi vydal do sveta z dnes tureckej Anatólie. Tento vášnivý spor nedokázala rozsúdiť ani archeológia, keďže rôzne nálezy podporujú obe verzie. Počítačové simulácie však nie. „Našli sme presvedčivú podporu pre anatolský pôvod,“ píše Atkinsonov tím v štúdii pre magazín Science. „Čas aj korene indoeurópskeho jazykového stromu súhlasia s poľnohospodárskou expanziou z Anatólie, ktorá sa začala niekedy pred 9500 až 8000 rokmi.“ Vedci teraz najskôr vybrali z jednotlivých jazykov podobne znejúce slová a potom pomocou modelu na simuláciu mutácií v DNA sledovali, za aký čas sa zmenili do dnešnej podoby. Zistili, že by to trvalo zhruba osemtisíc až takmer desaťtisíc rokov. Potom do ďalšieho modelu na sledovanie šírenia nákaz zadali súčasnú polohu dnešných indoeurópskych jazykov. A výsledok ukázal, že ich pôvod by mal byť v Anatólii. Nie všetci odborníci však s takýmito výsledkami súhlasia. Zdôrazňujú, že indoeurópske jazyky majú aj podobné výrazy pre vozy, kone či včely - a ich najstarší známy výskyt je v okolí Čierneho mora. Údajne to tiež znamená, že jazyky sa nemohli oddeliť skôr, ako napríklad dvojkolesové vozy vôbec vznikli. A ich najstaršie nálezy sú oveľa mladšie ako obrábanie polí.
Zahraniční študenti slovenčiny spoznali aj naše prírodné a kultúrne pamiatky
24. augusta 2012 - (tasr)
V Aule Univerzity Komenského v Bratislave dnes slávnostne ukončili 48. ročník letnej školy slovenského jazyka a kultúry Studia Academica Slovaca odovzdaním vysvedčení. Zúčastnilo sa na nej 155 cudzincov z 38 krajín, medzi nimi z Izraela, Palestíny, Číny, Japonska či Thajska. „Tento ročník prebiehal vo vynikajúcej atmosfére. Napriek veľkým horúčavám ste strávili príjemné chvíle so slovenčinou i pri spoznávaní našej kultúry a krajiny,” uviedla v príhovore riaditeľka Studia Academica Slovaca Jana Pekarovičová. Základom pobytu cudzincov v Bratislave bol vzdelávací program - jazykové semináre a konverzačné cvičenia slovenčiny v skupinách pre začiatočníkov, mierne a stredne pokročilých i pokročilých. Mohli si tiež vybrať z ponuky tvorivých dielní, kde si formou spevu, ľudového tanca, divadla či tvorivého písania precvičili používanie slovenčiny v praxi. Počas troch týždňov spoznávali našu hudobnú, ľudovú a inú kultúru na podujatiach v Bratislave. Tiež prírodné krásy a kultúrne pamiatky v rôznych regiónoch. Okrem návštevy Bratislavského hradu a mesta Modra absolvovali aj trojdňovú exkurziu naprieč Slovenskom. „Išli od Bratislavy až po východ do Košíc, Bardejova. Navštívili Červený Kláštor, Oravu, Liptov, Turiec, banské mestá, hrady a zámky - Trenčín, Bojnice, múzeá v prírode Pribylinu a Vlkolínec. Skupina, ktorá bola na Oravskom hrade, sa previezla aj plťou,” povedala pre TASR Pekarovičová.
Mlynky pozývajú na krst CD s ľudovými piesňami
Pri príležitosti 30. výročia vydania zbierky slovenských ľudových piesní z Mlynkov s názvom „Zahučali hory“ Kultúrny spolok Pre Mlynky srdečne pozýva na prezentáciu jubilejného CD-nosiča miestnych slovenských ľudových piesní v podaní Speváckej zložky Folklórneho súboru Pilíš a Pilíšskeho tria.
Slovenky čaká revolúcia: Používať koncovku -ová bude dobrovoľné
24. augusta 2012 - (topky.sk)
Zdá sa, že ženské priezviská s koncovkou -ová majú na mále! Ministerstvo vnútra totiž pripravuje návrh, podľa ktorého si Slovenky budú môcť zachovať mužský tvar mena bez prechyľovania. V čase, keď čoraz viac žien volí kratšiu verziu priezviska, to môže prispieť k zníženiu počtu Sloveniek s koncovkou -ová. „MV SR pripravuje zmeny v zákone o matrikách vrátane návrhu, podľa ktorého budú môcť slovenské občianky požiadať o úpravu priezviska bez prechyľovacej koncovky -ová bez toho, aby sa museli podľa znenia platného zákona hlásiť k inej ako slovenskej národnosti, aby dosiahli požadovaný tvar priezviska,“ uviedla pre Topky Alena Koišová z Kancelárie ministra vnútra. Zároveň vysvetlila, že v bežnej matričnej praxi sa cudzinkám koncovka -ová nepridáva. Zmeny v zákone, podľa ktorého by Slovenky mohli používať priezvisko bez prechyľovania, chce ministerstvo vnútra predložiť do konca tohto roka. „Kedy by mal byť účinný, to závisí od dĺžky legislatívneho procesu. Termín nevieme presne určiť,“ dodala. S podobným návrhom v týchto dňoch prišli aj českí politici. Prezidentský kandidát a podpredseda ODS Přemysl Sobotka zámer odôvodnil tým, že počas nedávnej londýnskej olympiády mu prekáža koncovka -ová pri menovaní zahraničných športovkýň. Je za to, aby v médiách fungovalo prechyľovanie len na báze dobrovoľnosti. „Koľkokrát sa stane, keď sa v Česku vyhlasujú víťazky, tak ani nevedia, že sa hovorí o nich,“ vysvetlil Sobotka pre český portál novinky.cz. Riaditeľ Ústavu pre jazyk český Akadémie vied Karel Oliva však v nepoužití koncovky -ová vidí viaceré úskalia. Myslí si, že ak by došlo k zmene v tvorbe ženských priezvisk, bolo by nutné hovoriť aj krstné meno. „Pri mužských menách môžeme používať pádové koncovky, ale u ženských neprechýlených nie. Hovoríme tak o Billovi Clintonovi, ale o Hillary Clinton,“ upozornil Oliva. Na Slovensku sú ženské priezviská bez prechyľovania koncovky -ová čoraz častejším javom. V prípade, že si žena chce nechať po svadbe mužovu verziu mena bez koncovky, dá sa tak urobiť, ak sa hlási k inej národnosti. Priezvisko bez prechyľovania je možné si nechať aj v prípade, že jeden z manželov je cudzinec alebo je aj občanom iného štátu.
Boj proti veterným mlynom? - Jedinečnosť jazyka - Zákon hovorí jasne - nebolo by od veci, keby pravidlá slovenského jazyka platili vždy a za každých okolností...
Facky ženskej slovenčine
Jozef Schwarz: Dobrý deň pán Slováková, vitajte pani Slovák!
Písať a hovoriť po slovensky je právo a prirodzená povinnosť aj v prípade ženských priezvisk. Žiaľ, globalizačný vplyv angličtiny sa čoraz častejšie prejavuje aj tu. Denne sa presviedčame o pokračujúcej neúcte našich médií a politikov, ale aj časti verejnosti k slovenčine, ktorá je štátnym jazykom a tento fakt je zakotvený aj v Ústave SR. Pri sledovaní správy o tragédii v Nórsku verejnoprávna televízia najprv predstaví nórsku policajnú komisárku a jej meno v titulku uvedú s príponou -ová. Následne však predstavia jednu z napadnutých dievčin, ktorej meno je v mužskej podobe, bez -ová. Nepochopiteľné. Aj Pravda v elektronickej podobe len sem-tam prináša ženské priezviská s koncovkou -ová, väčšinou sú mužatky. A nie sú to len tieto dve médiá.
Kresba: Andrej Mišanek
TV Patriot zanikla, na ďalšie vysielanie nemá peniaze
22. augusta 2012 - (Lukáš Kočišek - Mediálne.sk)
Stanica sa odmlčala už začiatkom augusta, tvrdila však, že ide len o mesačnú „technickú odstávku vysielania” Spravodajsko-publicistická televízia Patriot definitívne zanikla. Svoje pred niekoľkými dňami prerušené vysielanie už neobnoví. Pre Mediálne.sk to potvrdil riaditeľ reklamy a marketingu Boris Rizman, k dôvodom ukončenia projektu sa nevyjadril. Príčiny neúspechu Patriotu pre web DigiZone.cz pomenovala jeho doterajšia programová riaditeľka Miroslava Sklenárová. Podľa nej už finančná situácia stanice nedovoľovala nalievať do projektu ďalšie peniaze. Televízia sa dostala do straty aj preto, že nemala žiadne príjmy z reklamy. „Boli sme financovaní z peňazí regionálnych televízií a niektorých projektov,” uviedla Sklenárová. Patriot prestal vysielať už 1. augusta 2012, na svojej internetovej stránke a na Facebooku tvrdil, že ide o „technickú odstávku vysielania”, ktorá potrvá do 30. augusta 2012. Medzičasom prestal fungovať už aj web, obsahuje iba veľké logo stanice. Zrušená bola tiež fanúšikovská stránka na Facebooku. Stanica distribuovala svoj signál spočiatku prostredníctvom satelitu Thor 6, ktorý od decembra 2011 vymenila za drahší satelit Astra 3B. Od tohto kroku si Patriot sľuboval zväčšenie svojho pokrytia a efektívnejší zásah cieľovej skupiny zahraničných Slovákov. Jeho satelitnú pozíciu aktuálne obsadila nová mužská televízia Dajto mediálnej skupiny CME. Pôvodne pre Žilinu a okolie vysielajúca regionálka sa profilovala ako „slovenská spravodajská televízia”, tento podtitul sa dostal aj do loga Patriotu. Stanica bola podľa vlastných vyjadrení prvou regionálnou stanicou vysielajúcou cez satelit, neskôr už o sebe hovorila ako o plnohodnotnej celoplošnej televízii. Stanica si pestovala politické programy. Pravidelne vysielala diskusiu Na margo, ktorú moderoval Igor Kubíš, šéf STV z čias mečiarizmu. Televízia bola licenčnou radou upozorňovaná na neobjektívnosť tohto programu. Vysielanie napĺňala vďaka spolupráci s desiatkami regionálnych televízií po celom Slovensku. Držiteľom licencie na vysielanie TV Patriot bola bratislavská spoločnosť TV Agency, ktorej jediným konateľom a spoločníkom je generálny riaditeľ stanice Karol Slaninka.
Rytier v ringu
Pohľad na „slovenskú“ Wikipediu je pri hesle Július Torma príznačný. Jeden (slovom: jeden) riadok. Je za ním olympijské zlato, zlatá a dve bronzové medaily z majstrovstiev Európy a tiež 6 titulov majstra Maďarska a 10 titulov majstra Československa. Predovšetkým ale 989 (slovom: deväťstoosemdesiatdeväť) víťazstiev a 7 (slovom: sedem) prehier medzi povrazmi ringu. Doma - v Československu, neprehral ani jediný raz. Česká wikipedia je bohatšia, anglická ešte bohatšia a nemecká je dôvodom stať sa germanofilom. Ale bohatšia ako slovenská stránka je i francúzska, nórska, poľská a čuduj sa svete: estónska.
Maďarsko znížilo úrokové sadzby
28. augusta 2012 - (sita)
Maďarská centrálna banka v utorok prvýkrát po vyše dvoch rokoch znížila úrokové sadzby. Prvé zníženie sadzieb od nástupu premiéra Viktora Orbána k moci v máji 2010 podľa agentúry predstavuje signál, že ďalšie uvoľnenie menovej politiky môže nasledovať, pokiaľ si zadlžená krajina zabezpečí prístup k medzinárodnému úverovému programu. Základná úroková sadzba sa po znížení o štvrtinu percentuálneho bodu nachádza na úrovni 6,75 %, čo je stále najviac v celej EÚ. Podľa agentúry Reuters preto krok centrálnej banky zrejme neposkytne bezprostrednú vzpruhu ekonomike, ktorá má za sebou dva kvartáli poklesu. Maďarsko začalo minulý mesiac rokovať s Medzinárodným menovým fondom (MMF) a Európskou komisiou (EK) o poskytnutí úverovej linky, od ktorej si vláda v Budapešti sľubuje zlacnenie pôžičiek a obnovenie investorskej dôvery. Rokovania s vládou v Budapešti majú pokračovať v septembri.
Miera nezamestnanosti v Maďarsku opäť klesla
28. augusta 2012 - (tasr / rttnews)
Miera nezamestnanosti v Maďarsku klesla aj v júli, teda už štvrtý mesiac po sebe. Ide o lepší výsledok ako sa čakalo. Analytici totiž predpovedali, že nezamestnanosť v krajine bude v júli stagnovať. Z údajov, ktoré dnes zverejnil štatistický úrad v Budapešti vyplýva, že miera nezamestnanosti v Maďarsku sa za tri mesiace do konca júla 2012 znížila na 10,5 % z 10,9 % v období apríl/jún. Štatistiky tiež odhalili, že na konci júla bolo v krajine bez práce približne 458.800 obyvateľov v produktívnom veku, zatiaľ čo ešte koncom júna to bolo 472.200 ľudí. Miera nezamestnanosti medzi mladými vo veku od 15 do 24 rokov však v júli vzrástla na 28,1 % z júnových 27,9 %.
Slovákov už maďarský benzín a potraviny nelákajú
30. augusta 2012 - (Hospodárske noviny)
Kým v apríli tohto roku parkovalo pred hypermarketom Tesco v maďarskom meste Sátoraljaújhely množstvo slovenských áut s evidenčnými číslami od Michaloviec, cez Košice po Humenné, dnes sa situácia mení. Zo Slovákov nakupovať chodia len obyvatelia z blízkeho okolia. Sátoraljaújhely od Slovenského Nového Mesta totiž delí len miestny malý potôčik. „Chodíme sem, lebo na slovenskej strane máme hypermarket až 30 kilometrov v Trebišove, tu je hneď za rohom. Ceny po posilnení forintu sú už v princípe rovnaké,” hovorí Milan Sas. Na parkovisku stretávame aj Máriu vo Fabii s trebišovským evidenčným číslom. „V Sátoraljaújhely pracujem, ceny však dôvodom už nie sú. Oplatia sa akcie, ale tie sú aj na Slovensku,” povedala. Jedinou výraznejšou výnimkou sú biele jogurty a kefíry. O tom, že z väčšej diaľky sa kvôli potravinovým nákupom k južným susedom neoplatí ísť, hovorí Košičanka Mária Petrová. „Kvôli cenám už nie. To bolo a je vtedy, ak kurz vystúpi nad 300 forintov a viac. Teraz je to 275,” hovorí. „V Maďarsku dnes kupujem skôr tradičné veci, ako napríklad typickú salámu, chlieb, ktorý u nich chutí ako koláč, alebo rôzne radlery,” dodáva. Nový hit LPG Najväčší smútok zo zmien v Maďarsku a radosť na Slovensku majú predajcovia palív. Tu okrem kurzu do hry teraz vstupujú aj zmeny spotrebných daní. Dnes v Maďarsku stojí liter 90-oktánového benzínu okolo 1,55 eura. V marci cena atakovala hodnoty pod 1,42 eur. „Teraz sú už ceny rovnaké, Slováci tankujú už u nás,” hovorí Norbert Galko z čerpacej stanice OMV v Čoltove. Radikálny posun zaznamenáva pri plynnom palive LPG. „Tu došlo k úplnému obratu. LPG chodia teraz Maďari tankovať k nám, a to vo väčších počtoch,” dodáva.
Ak Maďari znížia DPH na potraviny na 5 %, juh Slovenska zachváti nákupná turistika
29. augusta 2012 - (tasr / hsp)
Maďarská vláda dnes môže rozhodnúť o zvýhodnenej 5-% sadzbe dane z pridanej hodnoty (DPH) na základné potraviny, ktorých ceny pre sucho, nedostatok krmiva a rast cien elektriny by inak museli dramaticky vzrásť. Informuje o tom dnes maďarský ľavicový denník Népszava. Producenti mäsa, hydiny a mlieka sa v záujme zníženia DPH obrátili listom na ministra hospodárstva a kompetentné orgány. Denník pripomína, že kabinet by mohol pristúpiť k zníženiu DPH, ktorá od začiatku tohto roka vzrástla z pôvodných 25 % na 27 %, aj keď vzhľadom na výpadky príjmov štátneho rozpočtu vláda dosiaľ neprejavila ochotu na takýto krok. Producenti sa domnievajú, že znížením DPH základných potravín by sa zmiernil rast cien. Pripomínajú, že priemerná DPH na potraviny v Európe je 9 %. DPH na potraviny na Slovensku je však vysoko nad európskym priemerom vo výške 20 percent a ani tá ľavicová vláda Smeru ju neplánuje zmeniť z dôvodov stámiliónových výpadkov v príjmoch štátneho rozpočtu.
Maďarská vláda nerozhodla o zvýhodnenej 5-percentnej DPH na potraviny
29. augusta 2012 - (tasr)
Maďarská vláda síce v stredu rokovala o zvýhodnenej 5-percentnej sadzbe dane z pridanej hodnoty (DPH) na základné potraviny, ktorých ceny pre sucho, nedostatok krmiva a rast cien elektriny dramaticky vzrastú, ale nerozhodla v tejto záležitosti. Vyhlásil to v Budapešti minister pre rozvoj vidieka Sándor Fazekas. Podľa maďarského servera Index.hu šéf rezortu povedal, že kabinet zvažoval aj túto možnosť, no vyžiadal si ešte ďalšie analýzy vplyvov takéhoto opatrenia. Vláda rozhodla o pomoci farmárom na zmiernenie následkov sucha, ktoré v tomto roku v dôsledku nedostatku krmiva postihlo najmä chovateľov zvierat. Kabinet zriadil fond, z ktorého sa budú vyplácať škody, ktoré farmári musia preukázať. Podľa pozorovateľov však tento fond pokryje iba zhruba štvrtinu očakávaných škôd. Maďarský ľavicový denník Népszava napísal, že producenti mäsa, hydiny a mlieka sa v záujme zníženia DPH obrátili listom na ministra hospodárstva a kompetentné orgány. Denník pripomenul, že kabinet by mohol pristúpiť k zníženiu DPH, ktorá od začiatku tohto roka vzrástla z pôvodných 25 na 27 percent, aj keď vzhľadom na výpadky príjmov štátneho rozpočtu vláda dosiaľ neprejavila ochotu na takýto krok. Producenti vyjadrili názor, že znížením DPH základných potravín by sa zmiernil rast cien. Pripomenuli, že priemerná DPH na potraviny v Európe je 9 percent.
Maďarský premiér: Stredná Európa rieši krízu úspešnejšie než západná
22. augusta 2012 - (tasr)
Stredná Európa rieši súčasnú krízu úspešnejšie než západná. Poliaci, Česi a Slováci sú zvlášť úspešní a Maďarsko má šancu pripojiť sa k nim, vyhlásil dnes v Budapešti maďarský premiér Viktor Orbán na schôdzke vedúcich predstaviteľov maďarských diplomatických misií. Podľa tlačovej agentúry MTI premiér 104 veľvyslancom povedal, že Poľsko, Česko a Slovensko sú v porovnaní s Maďarskom menej zadlžené, čo im ponúka širšie manévrovacie možnosti. Orbán zdôraznil, že je potrebné zabrániť tomu, aby kvôli riešeniu európskej krízy opäť začal narastať dlh štátu. „Takýto vývoj by nebol v súlade s maďarskými záujmami,” dodal predseda vlády, podľa ktorého ak zadlženie krajiny je nad 90 percent HDP, tak ide o beznádejný prípad; nad 70 percentami je riziková zóna. Maďarsko je v rizikovej zóne: bezpečnou je zóna okolo 50-percentného zadlženia, prípadne pod touto hranicou, zdôraznil Orbán s tým, že Maďarsko sa nemôže vzdať svojho cieľa - znížiť štátny dlh.
Orbán chce škrtnúť zisk energofirmám
23. augusta 2012 - (Daniela Krajanová - sme)
Maďarský premiér Viktor Orbán chce, aby firmy, ktoré podnikajú v energetike nemohli do budúcna na určitých činnostiach na maďarskom trhu zarábať, píše portál Euractiv.sk. „Prenos, distribúcia a obchodovanie s energiou v sektore domácností sa môže ľahko stať neziskovou aktivitou,” cituje Orbána agentúra Reuters. Maďarský premiér sa už nechal počuť, že v tejto súvislosti očakáva „ďalšiu veľkú diskusiu s Bruselom”. Európska komisia sa zatiaľ k maďarským plánom nevyjadruje. Bruselský hovorca Olivier Bailly tvrdí, že zatiaľ nepoznajú ich podrobnosti. Michal Hudec z portálu Energia.sk ale upozorňuje, že kroky, ktoré Orbán avizuje, môžu spôsobiť krajine problémy nielen v Bruseli ale aj v podobe arbitráží. Energofirmy, ktoré v krajine pôsobia sú totiž aj v rukách súkromných investorov. Pôsobí tu napríklad E.ON, RWE, Electricité de France či Gaz de France Suez. Zahraniční investori do svojich kapacít v Maďarsku investovali a keby zrazu Orbán stopol firmám zisk, bolo by to podľa Hudeca v rozpore so zmluvami o ochrane investícií, ktoré medzi krajinami únie platia. Okrem toho, podľa európskych smerníc má mať domácnosť možnosť vyberať si spomedzi dodávateľov energií. Ak by to ale mala byť pre firmy nezisková činnosť, veľa by ich zrejme na trhu nezostalo, myslí si Hudec. „Technicky nie je problém zakázať zisk,” hovorí Hudec. Dnes totiž ceny v energetike stráži regulačný úrad a ten zohľadňuje aj určitý oprávnený zisk pre dodávateľov energií. V praxi by ho mohol štát z oprávnených nákladov jednoducho škrtnúť. Analytik INEKO Peter Goliaš očakáva, že firmy sa budú snažiť vytiahnuť peniaze inými neformálnymi spôsobmi. „Krajine sa celkovo zhorší atraktivita z pohľadu investorov, najmä tých zo slušnejších štátov,” hovorí Goliaš. Ak by Orbánove plány narazili na odpor Bruselu, nebolo by to prvýkrát. Napríklad telekomunikačná daň, ktorú Maďarsko zaviedlo v roku 2010 skončila pred Súdnym dvorom Európskej únie, pretože podobné poplatky by mali byť používané iba na náklady súvisiace s reguláciou. V júni podala Európska komisia voči Maďarsku ďalšie dve žaloby v oblasti odchodu do dôchodku pre zamestnancov justície a oblasti ochrany osobných údajov.
Orbán chce neziskový sektor energetiky
21. augusta 2012 - (EurActiv / Reuters)
EÚ a Maďarsko čaká ďalšia horlivá debata. Tentoraz sa má týkať plánu vlády pretransformovať prenos, distribúciu a obchodovanie s energiou v segmente domácností na neziskovú aktivitu. Európska komisia zatiaľ výroky premiéra Orbána nekomentuje. Maďarský premiér Viktor Orbán v stredu (22. 8.) na stretnutí s vedúcimi predstaviteľmi diplomatických misií uviedol, že očakáva „ďalšiu veľkú diskusiu s Bruselom“. Dôvodom má byť plán vlády zriadiť neziskové verejnoprospešné služby v oblasti prenosu, distribúcie a obchodovania s energiou minimálne v sektore domácností. „Prenos, distribúcia a obchodovanie s energiou v sektore domácností sa môže ľahko stať neziskovou aktivitou,“ cituje jeho slová agentúra Reuters. Orbán dodal, že vláda musí nájsť riešenie, ktoré by neporušovalo princípy jednotného trhu a voľný pohyb kapitálu. Bližšie detaily zatiaľ neprezradil. Hovorca Európskej komisie Olivier Bailly na otázku či by naznačený plán odporoval pravidlám EÚ o jednotnom trhu uviedol, že v tejto fáze Komisia nebude komentovať, nakoľko ide len o výroky. Bailly dodal, že si nie je vedomý toho, že by maďarské úrady konzultovali EK pred tým, ako Orbán tieto návrhy predostrel. Energetika a súvisiace služby sú v Maďarsku doménou hlavne zahraničných firiem ako E.ON, RWE, EDF či GDF Suez. Žiadna z nich ešte na premiérove slová nereagovala. „Kvôli nedostatku detailov je ťažké interpretovať tieto výroky. Investičné politiky týchto firiem závisia na vyhliadkach ich ziskov,“ uviedol pre Reuters analytik ING Tamás Pletser. Môže ísť o ďalší z kontroverzných návrhov zavádzania finančných limitov a daní pre firmy, ale tiež o naplnenie jedného z hlavných predvolebných sľubov strany Fidesz v roku 2010, ktorým bolo obmedzenie nárastu cien za energie. Špekulovať možno aj o tom, či nepôjde o podobný osobitný odvod z podnikania, ktorý 26. júla schválil slovenský parlament. Slovenský Opens external link in new windowzákon, ktorý nadobudne účinnosť 1. septembra, sa pritom týka viacerých odvetví - energetiky, poisťovníctva a zaisťovníctva, verejného zdravotného poistenia, elektronických komunikácií, zaobchádzania s liekmi, poštových služieb, dopravy na dráhe, verejných vodovodov, verejných kanalizácií, leteckej dopravy a poskytovania zdravotnej starostlivosti. Aplikovať by sa mal do decembra 2013.
Orbán: Dane budú pokračovať
Maďarsko a stredná Európa si podľa premiéra Orbána úspešne poradilo s krízou, ale nesmie dovoliť opätovné zvýšenie štátneho dlhu. Štátny rozpočet sa vláda snaží stabilizovať zavádzaním nových daní v sektoroch bankovníctva, energetiky či telekomunikácií. Opatrenia však zneisťujú investorov, ktorí strácajú dôveru vo vládnu politiku. Telekomunikačná daň zavedená v roku 2010 skončila pred Súdnym dvorom EÚ, pretože získané poplatky podľa pravidiel EÚ musia súvisieť s pokrytím nákladov na reguláciu sektora. Od 1. júla zase platí nový zákon o dani z telefonovania, podľa ktorého musia telekomunikačné firmy za každú minútu začatého hovoru, za každú SMS a MMS správu odviesť štátu daň vo výške 2 forintov. V júni podala Európska komisia voči Maďarsku ďalšie dve žaloby v oblasti odchodu do dôchodku pre zamestnancov justície a oblasti ochrany osobných údajov. Na druhú stranu však ukončila konanie vo veci nezávislosti centrálnej banky po tom, čo Budapešť čiastočne zmenilo štatút banky v súlade s návrhmi EÚ. Orbán obhajoval zavádzané opatrenia s tým, že pomohli krajine vyhnúť sa znižovaniu platov a dôchodkov, ku ktorým dochádza inde v Európe. Nastúpený daňový trend má zostať dôležitou súčasťou maďarskej ekonomiky v nasledujúcich dvoch desaťročiach.
Slovenská IT firma dostala v Maďarsku pokutu
Porušila zákon o nekalých obchodných praktikách
23. augusta 2012 - (sita)
Maďarský úrad pre ochranu osobných údajov uložil komárňanskej IT firme Weltimmo, s.r.o. pokutu vo výške 10 mil. maďarských forintov (HUF), čo predstavuje asi 36 tis. eur. Tá u južných susedov prevádzkovala dve internetové stránky zamerané na reality - ingatlanbazar.com a ingatlandepo.com. Ide o prvý prípad, kedy dozorný úrad udelil najvyššiu možnú pokutu. Informovala o tom International Association of Privacy Professionals (IAAP), ktorá zastrešuje odborníkov v oblasti spracovania dát a osobných údajov. Podľa maďarského úradu, firma zavádzala zákazníkov ponukou bezplatných služieb v skúšobnej lehote, ktoré po jej uplynutí spoplatnila vysokými čiastkami. Klienti sa však podľa IAAP nemohli zo služby odhlásiť. Zároveň tieto weby neoprávnene poskytovali osobné údaje zákazníkov vymáhačským spoločnostiam. Dozorný orgán sa rozhodol pre udelenie najvyššej pokuty, pretože upozornenia na nekalé praktiky dostával od nespokojných ľudí už niekoľko rokov, avšak zákon mu neumožňoval firmu finančne potrestať. Zmenila to až nová legislatíva platná od 1. januára tohto roku. Aj napriek varovaniam úradu, spoločnosť Weltimmo nápravu nevykonala. Podľa IAAP je otázne, či sa maďarskému úradu podarí od slovenskej firmy pokutu vymôcť, keďže proti rozhodnutiu sa Weltimmo ešte môže odvolať. Za predpokladu, že udelenie pokuty nadobudne právoplatnosť, bude to po prvý raz, čo maďarský dozorný úrad bude musieť vymáhať pohľadávku v zahraničí. Prípadom sa zaoberal aj maďarský úrad pre hospodársku súťaž. V decembri 2011 rozhodol, že Weltimmo spolu so svojou filiálkou na Seychelských ostrovoch porušili zákon o nekalých obchodných praktikách. Úrad rozhodol o udelení pokuty pre Weltimmo vo výške 1,1 mil. HUF a pre jej pobočku v sume 4,5 mil. HUF. Slovenská firma sa však proti rozhodnutiu odvolala a prípad momentálne riešia maďarské súdy. Firma Weltimmo, s.r.o. je zapísaná v slovenskom obchodnom registri s adresou v Komárne. Ako konatelia však vystupujú dvaja obyvatelia Maďarska.
Česi neverili, že Slovensko vydrží, tvrdí Ján Čarnogurský
25. augusta 2012 - (sita)
Pred dvadsiatimi rokmi boli Česi podľa Jána Čarnogurského asi presvedčení, že Slovensko dlho nevydrží ako samostatný štát. „Ale toto presvedčenie sa nenaplnilo. Obe strany boli unavené zo vzájomného spolužitia,” povedal Čarnogurský v rozhovore pre agentúru SITA v súvislosti so začiatkom delenia československej federácie v auguste 1992. Podľa neho na slovenskej strane, ako to vyplýva z memoárovej literatúry, tak aj vo vnútri HZDS boli skôr iní funkcionári, ktorí boli lídrami procesu vedúceho k rozdeleniu republiky. „Vladimír Mečiar sa nakoniec k nim pripojil,” konštatoval Čarnogurský, ktorý bol vtedy úplne odstavený od politického diania, pretože podľa neho Vladimír Mečiar na Slovensku nechcel vôbec komunikovať so stranami, ktoré boli pri moci pred voľbami v roku 1992. „Najmä výsledok volieb na Slovensku a v Českej republike predznamenal, že republika sa rozdelí. Na Slovensku a v Českej republike zvíťazili vo voľbách úplne inak ideovo zamerané strany, ktoré sa vlastne nemohli spolu dohodnúť na vláde v jednej republike,” povedal. Podľa Čarnogurského Mečiar nemal pred dvadsiatimi rokmi viaceré dôležité informácie. „Potreboval tieto informácie z dôvodu, aby bol v predstihu informovaný o rizikách, ktoré Slovensku hrozili. Napríklad by sa veľmi hodili Vladimírovi Mečiarovi ako predsedovi vlády informácie o sporoch s maďarskou stranou, ktoré sa týkali výstavby sústavy vodných diel Gabčíkovo - Nagymaros,” povedal. Čarnogurský upozornil, že nesmieme zabúdať, že posledný podpis na dohode o rozdelení štátu musel dať za slovenskú stranu Vladimír Mečiar. „Rozdelenie štátu sa zatiaľ ukazuje ako úspešná operácia. Úspešná operácia v tom zmysle, že oba štáty, ale v každom prípade Slovensko, sa rozvíjajú rýchlejšie ako v spoločnom štáte. Vzájomné vzťahy medzi Čechmi a Slovákmi sú lepšie ako v spoločnom štáte. Vzájomný rešpekt voči sebe je väčší ako v spoločnom štáte a zahraničie taktiež uznáva, že sme rozdelenie republiky previedli nielen mierovo, ale aj administratívne, ekonomicky a medzinárodno-politicky úspešne,” povedal Čarnogurský s tým, že Slovensko, navyše, dosiahlo takýmto spôsobom samostatnú hviezdičku a stoličku v Európskej únii. „Rozdelenie je zatiaľ úspešnou operáciou, ale či bude definitívne úspešnou dokáže až nejaká medzinárodná kríza, v ktorej sa ocitnú ako Slovenská republika tak aj Česká,” konštatoval. Čarnogurský vtedy nepovažoval rozdelenie republiky za najvážnejší problém. „Republika bola zrelá na rozdelenie z oboch strán a už dlhí čas. Ja som videl ako hlavný problém to, aby sa samostatné Slovensko neocitlo v medzinárodnej izolácii. V medzinárodnej izolácii by sa bolo ocitlo, ak by ju dlhšiu dobu viedol Vladimír Mečiar a HZDS a strany, ktoré sa zúčastnili na rozdelení. Preto som považoval za hlavnú úlohu, aby sme pripravovali predovšetkým KDH, aby sme pripravovali politické podmienky preto, aby Vladimír Mečiar bol odstránený od moci a Slovensko sa mohlo už ako samostatný štát zaradiť do európskej integrácie,” zdôraznil. To sa aj stalo voľbami v roku 1998. „Túto zmenu sme dosiahli samostatne vnútornými silami, nie s nejakou zahraničnou pomocou, a táto zmena bola pre mňa dôležitejšia, a nielen pre mňa, aj pre Slovensko bola dôležitejšia ako to, že by som bol ja podpisoval dohodu o rozdelení republiky,” dodal.
Pred 20 rokmi 26. augusta 1992 v Brne rokovali slovenský premiér a predseda HZDS Vladimír Mečiar a český premiér a predseda ODS Václav Klaus o konkrétnych problémoch a postupných krokoch rozdelenia Českej a Slovenskej federatívnej republiky na dva samostatné štáty. Termín zániku ČSFR stanovili na 31. decembra 1992.
Pál Csáky: Československo nebola zlá krajina
25. augusta 2012 - (sita)
Bývalé Československo nebola podľa člena predsedníctva Strany maďarskej koalície (SMK) Pála Csákyho zlá krajina a čím väčší potenciál má štát, tým má väčší vplyv v Európe. Ako povedal Csáky v rozhovore pre agentúru SITA v spomienkach na obdobie pred dvadsiatimi rokmi, rozdelením federácie stratili Česi aj my. „Vtedy sme sa báli hlavne toho, že politická elita, ktorá sa dostane týmto krokom de facto k neobmedzenej moci na Slovensku, nebude chcieť a vedieť viesť Slovensko v intenciách bežných demokratických hodnôt. A to sa, žiaľ, aj naplnilo,” konštatoval Csáky. Rovnako ako vtedy bývalé Maďarské kresťanskodemokratické hnutie (MKDH), ktoré Csáky reprezentoval, aj KDH malo podľa neho obavy, že kryptokomunisti pod vedením Vladimíra Mečiara Slovensko zdevastujú. „Čarnogurský mi povedal, že aj keď druhýkrát sa vytvorí samostatná Slovenská republika a de facto politická elita to pokazí, tak sa možno Slovensko stane úplne neprijateľné pre demokratický svet,” povedal Csáky. Na druhej strane uznáva, že emócie upadli a riešenie dvoch samostatných republík sa osvedčilo. „Takže napriek tým obavám, napriek tým všetkým turbulenciám a súbojom, ktoré tu boli v tom období, uznám, že to nie je zlý model. De facto splnil svoj účel,” dodal. Csákymu obdobie pred 20 rokmi zasiahlo do života. „Ja som išiel do politiky v roku 1990 s tým, že tam budem dva roky. Dostal sa však do troch skupín, hneď v roku 1991, ktoré mali riešiť vzťahy medzi dvomi časťami federácie. „Bol som súčasťou politickej skupiny, ktorá chodievala s Václavom Havlom na hrady a zámky a skúsili sme vytvoriť zmluvu medzi Českou a Slovenskou republikou. Takáto zmluva sa aj pripravila, len sa neschválila,” spomína Csáky. Potom bol súčasťou federálnej odbornej skupiny pod vedením Alexandra Dubčeka, ktorá pripravovala federálnu ústavu. Bol súčasťou aj slovenského tímu pod vedením Ivana Čarnogurského, vtedajšieho podpredsedu SNR, ktorý pripravoval slovenskú ústavu. V roku 1992 bol v predsedníctve Slovenskej národnej rady. Csáky vystupoval za vtedajšiu Maďarskú koalíciu k vyhláseniu zvrchovanosti v slovenskom parlamente a takisto bol tým, kto dal analýzu prvej slovenskej ústavy. V roku 1992 bolo podľa Csákyho cítiť, že HZDS išlo do volieb s piatimi riešeniami usporiadania vzťahov medzi Slovenskom a Českom. „Niektoré návrhy neboli životaschopné. Napríklad chceli jednotnú menu, zachovať si československú korunu, to bolo vyhlásenie Milana Kňažka pred rokovaním v Prahe v roku 1992, ale chceli dve samostatné národné banky, to je nezmysel,” pripomenul.
Csákyho osveta o autonómii
27. augusta 2012 - (Roman Pataj - Sme)
Člen predsedníctva SMK Pál Csáky sa v rozhovore pre agentúru SITA opäť raz pokúsil medzi Slovákov vniesť trochu osvety o autonómii. Nebolo by na tom nič zlé, pretože ľudia by naozaj mali vedieť, že školská či kultúrna autonómia pre menšinu by mali desiť iba Jána Slotu a jemu podobných, ale nie ostatných. Problém nastane, ak si uvedomíme, že vyplakávanie SMK o neochote väčšiny baviť sa o autonómii je do značnej miery neférové. Csákyho strana sa totiž dlhé roky dôsledne vyhýba presne pomenovať vlastnú predstavu o tom, akú autonómiu by tu chcela pre svoju menšinu získať a nepredstavila ucelený návrh, o ktorom by sa dalo vecne diskutovať. Vyčítať za takýchto okolností niekomu neochotu, aj keď reálnu, je preto iba polovica pravdy. Keby však Strana maďarskej koalície napokon aj nejaký konkrétny plán predstavila, posledné roky robí veľa preto, aby sa s ňou o ňom nakoniec nikto nebavil. Vždy v nej boli, aj za šéfovania Bélu Bugára, hojne zastúpení radikáli, ale po odčlenení Mosta a dvojnásobnom neúspechu vo voľbách sa im darí ešte lepšie. Neprejavuje sa to len tým, že József Berényi a spol. nekriticky spolupracujú s Viktorom Orbánom, čo teda nie je žiadny demokrat západného strihu, ale aj ochotou ukazovať sa na rôznych akciách v spoločnosti extrémistov z Maďarska. Napríklad na akciách mládežníckej organizácie SMK sa často vyskytujú zástupcovia Jobbiku a vyplakávanie o slovensko-maďarských hraniciach je na zozname ich hriechov pri pohľade napríklad na otvorený antisemitizmus to posledné, čo sa im dá vyčítať. Ak sa Pál Csáky (a nikto z vedenia strany) proti takýmto počinom verejne neozve, jeho kázania o demokracii pre menšiny nikdy nebudú znieť presvedčivo. Nič z napísaného neznamená, že menšiny u nás nikdy nezískajú kultúrnu či školskú autonómiu, znamená to len, že aj kvôli politikom a politike SMK to bude trvať omnoho dlhšie, než je nevyhnutne potrebné.
SMK mení imidž: Od septembra nový názov, chcú pritiahnuť viac ľudí
25. augusta 2012 - (sita)
Mimoparlamentná Strana maďarskej koalície (SMK) by mala už čoskoro zmeniť svoj názov. Rozhodne o tom Republikový kongres SMK 22. septembra. „Väčšina je za zmenu, takže to vyzerá tak, že k nej dôjde,” povedal dnes podpredseda SMK pre školstvo a kultúru László Szigeti. V hre sú podľa jeho slov viaceré možnosti. Medzi štyrmi až piatimi vážnymi kandidátmi na nové meno sa objavuje aj Strana maďarskej komunity. Pri tomto variante by sa nemusela zmeniť skratka strany. Szigeti nové názvy pred kongresom konkretizovať nechce. SMK uvažuje o zmene názvu preto, že ten súčasný už nezodpovedá skutočnosti, ktorá platila v čase jeho vytvorenia. Tlačová tajomníčka Helena Fialová pripomenula, že Strana maďarskej koalície vznikla v roku 1998, keď tri strany vytvorili koalíciu. Septembrový kongres sa bude zaoberať aj zmenami stanov. Ich novela by mala smerovať k väčšej otvorenosti. „Chceme byť otvorenejšou stranou a chceme pritiahnuť viac ľudí,” vysvetlil Szigeti. Dodal, že kongres nebude riešiť zmeny vo funkciách. Kvôli tým sa delegáti zídu koncom roka.
Muzeológ István B. Kovács dostal Zlatý kríž Maďarskej republiky
28. augusta 2012 - (gemerland.sk)
Pri príležitosti štátneho sviatku Maďarska 20. augusta dostal rimavskosobotský historik, muzeológ a dlhoročný bývalý poslanec mesta István B. Kovács ocenenie Zlatý kríž Maďarskej republiky. Ocenili ho za zachovanie a zveľaďovanie maďarskej kultúry. István B. Kovács je zakladateľom a vedúcim viacerých občianskych združení: Gemersko-malohontský muzeálny spolok, Nadácia Simonyi, Rimavská Sobota a okolie. Ako archeológ sa podieľal na vykopávkach na Hlavnom námestí, ale aj v Gemeri a vo Včelinciach. Od roku 1999 je jedným zo zakladateľov a šéfredaktorom regionálneho časopisu Gömörország a autorom viacerých regionálnych publikácií a kníh. Niekoľko rokov bol aj riaditeľom Gemersko-malohontského múzea v Rimavskej Sobote a dostal aj Cenu mesta. „Toto ocenenie sa netýka iba samotného laureáta, ale celého spoločenstva, pre ktoré pracujem. Veľmi ma potešilo a zároveň ma motivuje k ďalšej práci. Napriek tomu, že budúci rok budem mať šesťdesiatku, mám svoje plány. Zaoberám sa s históriou Rimavskej Soboty a najnovšie poznatky sa chystám vydať knižne v trilógii,” vyjadril sa po ocenení István B. Kovács. Ocenený bol aj známy spisovateľ z Lučenca Ferenc Ardamica, ktorý dostal Kríž rytierskeho rádu. Ocenenia boli odovzdané v Bratislave na Veľvyslanectve Maďarskej republiky . Laureáti si ich prevzali z rúk veľvyslanca Csabu Balogha.
Zomrela bývalá predsedníčka licenčnej rady Valéria Agócs
25. augusta 2012 - (sita)
Dnes nadránom vo veku 66 rokov zomrela po dlhej chorobe Valéria Agócs, dlhoročná pracovníčka maďarskej redakcie Slovenského rozhlasu, neskôr predsedníčka licenčnej rady. Agócs sa predsedníčkou Rady pre vysielanie a retransmisiu stala 4. marca 2003, v tejto funkcii pôsobila až do 14. januára 2009. Bola členkou Rady ministra kultúry SR pre masmédiá. Krištáľový mikrofón ako najobľúbenejšia moderátorka okruhu Rádia Patria Bratislava. V roku 2006 jej Asociácia prevádzkovateľov káblovej televízie udelila ocenenie „za významný prínos a rozvoj priemyslu káblovej televízie na Slovensku“.
Zahraniční Maďari sa prvý krát zapoja do volieb, strany už chystajú kampane
21. augusta 2012 - (tasr)
V parlamentných voľbách v roku 2014 budú môcť držitelia maďarského občianstva, ktorí nemajú trvalý pobyt v Maďarsku, po prvý raz voliť. Pripomenula to dnes maďarská tlačová agentúra MTI, ktorá zdôraznila, že zahraniční Maďari budú môcť odovzdať svoj hlas iba na stranícke kandidátky, individuálnych kandidátov voliť nebudú môcť. V súvislosti s uvedenou zmenou volebného zákona, ktorú schválil maďarský parlament vlani 23. decembra, oslovila MTI maďarské politické strany s otázkou, akú stratégiu vo voľbách použijú a ako povedú kampaň u zahraničných Maďarov. Gergely Gulyás z vládneho Maďarského občianskeho zväzu-Fidesz rozšírenie volebného práva aj na zahraničných Maďarov zdôvodnil tým, že všetci maďarskí občania, nech žijú kdekoľvek, majú mať právo na to, aby mohli ovplyvniť otázky týkajúce sa osudu maďarského národa. „Maďarskí občania žijúci v zahraničí aj bez zvláštnej kampane dokážu posúdiť činnosť vládnych strán a opozičných strán. Pre nich sú dôležité postoje jednotlivých strán k národnej politike, susedskej politike či k menšinovým právam,” konštatoval politik Fideszu. Podľa tlačového oddelenia vládnej Kresťansko-demokratickej ľudovej strany (KDNP) stratégia i kampaň KDNP bude spoločná s Fideszom. V kampani sa objavia kresťanskodemokratické špecifiká, pričom dôležitú úlohu v nej zohrá vicepremiér Zsolt Semjén, ktorý je aj vo vláde zodpovedný za národnú politiku, píše sa vo vyhlásení KDNP. Podpredseda opozičného Hnutia za lepšie Maďarsko-Jobbik Zoltán Balczó zdôraznil, že presadzovanie záujmov zahraničných Maďarov, udržiavanie stykov s nimi a prezentovanie ich problémov na domácich a zahraničných fórach pre Jobbik nie je kampaňovou záležitosťou. Podľa Balczóa by bolo potrebné prekonzultovať pred voľbami s legitímnymi predstaviteľmi zahraničných Maďarov možnú intenzitu kampane, ktorá by dostatočne zabezpečila spoznať ciele maďarských politických subjektov, ale by neuškodila situácii Maďarov v krajine ich bydliska. Maďarská socialistická strana (MSZP) v tejto súvislosti oznámila iba toľko, že socialisti pri príprave na parlamentné voľby zohľadnia záujmy všetkých oprávnených voličov. Predseda SMK József Berényi po skončení desiateho zasadania Stálej maďarskej konferencie (MÁÉRT) vlani v novembri v Budapešti pre TASR povedal: „Nás sa to netýka. Týka sa to Maďarov, ktorí žijú v Rumunsku, v Srbsku a v iných štátoch, nakoľko my nemôžeme získať maďarské občianstvo bez toho, aby sme stratili slovenské občianstvo, a tak tým pádom sa nás to vôbec netýka, lebo nemôžme hlasovať, ak nie sme občania Maďarskej republiky”.
Csáky nevylúčil kandidatúru do maďarského parlamentu
22. augusta 2012 - (sita)
Člen predsedníctva neparlamentnej Strany maďarskej koalície (SMK) Pál Csáky nechce vylúčiť, že ak bude možnosť, tak bude kandidovať do maďarského parlamentu. „Vylúčiť to ani nechcem. V Európe momentálne približne v dvanástich členských štátoch je možnosť, že zahraniční predstavitelia národnej komunity majú zastúpenie v parlamente,“ povedal. Podľa Csákyho však maďarský parlament nie je pre SMK prioritou. Strana chce predovšetkým zostať súčasťou slovenského politického života, mať zastúpenie v NR SR a miestnych parlamentoch. Sústreďujú sa na voľby do Európskeho parlamentu. Možnosť kandidovať do maďarského parlamentu, respektíve voliť do maďarského parlamentu, je otvorená otázka, o ktorej sa hovorí v Maďarsku. Csáky zároveň upozornil, že on a nikto z Maďarov na Slovensku sa nechce zbaviť slovenského občianstva.
Čo sa nemáte dozvedieť!
Malá skupina súkromných bankárov v tajnosti ovláda náš svet! Títo bankári riadia nielen americkú FED alebo európsku ECB, ale aj nadregionálne organizácie ako je OSN, medzinárodný menový fond IMF a banku BIS. Manipulujú cenu zlata a striebra, sú príčinou realitnej bubliny i bankovej krízy a cielene ženú svet do priepasti. Európske a americké hospodárstvo má takto „naraziť na stenu”. Ešte sa tak nestalo a zdá sa, že terajší systém môže pretrvávať aj naďalej. Veľký omyl.
Fotogaléria - 21. august 1968 - Čo malo zostať utajené
V noci z 20. na 21. augusta 1968 vtrhli vojská Varšavskej zmluvy bez Rumunska do Československej socialistickej republiky. Jednotky Poľska, Maďarska, Bulharska a NDR sa neskôr stiahli, no ZSSR rozmiestnil svoje vojská na území ČSSR. Sovietske vojská sa stiahli až v roku 1991.
Historik: Slováci so zbraňou bránili svoju vlasť a to je pre nich výnimočné
29. augusta 2012 - (sita)
Najvýznamnejším odkazom 29. augusta 1944 do dnešných dní je podľa historika Ústavu pamäti národa Tomáša Kluberta skutočnosť, že Slováci sa vtedy masovo so zbraňou v ruke postavili na obranu svojej vlasti proti cudzím okupantom, čo je v našich dejinách skutočne výnimočná udalosť. Práve dnes si pripomenieme 68. výročie začiatku Slovenského národného povstania Ako povedal Tomáš Klubert, o tejto nesporne významnej udalosti vzniklo do dnešných dní nepreberné množstvo odbornej literatúry, novinových článkov a televíznych relácií. „Hoci sú všetci významní aktéri povstania už mŕtvi, udalosti z roku 1944 stále vyvolávajú búrlivé diskusie a ich interpretácia rozdeľuje slovenskú spoločnosť na dve nezmieriteľné skupiny,” povedal s tým, že podľa prvej urýchlilo Slovenské národné povstanie porážku nacistického Nemecka a zaručilo Slovensku vstup do tábora víťazných mocností druhej svetovej vojny a akékoľvek spochybňovanie tohto názoru je považované za priam kriminálny čin. Zvlášť, keď je 29. august oficiálnym štátnym sviatkom. „Pre druhú skupinu zasa povstanie zostáva zvonku importovaným česko-luteránsko-židovsko-boľševickým pučom, ktorý bol namierený proti existencii prvého samostatného slovenského štátu a každý správny Slovák by sa za ňu mal hanbiť,” uviedol Klubert. Historik si kladie otázku, ktorá z týchto skupín má pravdu. „Je vôbec zmysluplné klásť si po 68 rokoch otázky, aký význam vlastne povstanie malo? Aké boli jeho pozitívne a negatívne stránky? Určite áno. Pred novembrom 1989 sme si totiž museli vystačiť s jediným oficiálnym obrazom povstania, ktorý bol naskrz zdeformovaný historikmi a ideológmi vládnucej štátostrany,” zdôraznil Klubert. Podľa neho snaha o jeho objektívne zhodnotenie je preto úplne legitímna a kontroverzné hodnotenia sú prirodzenou súčasťou tohto procesu. „Pravdu však treba hľadať v širokom priestore medzi oboma extrémnymi hodnoteniami, lebo žiadna významná historická udalosť nebola čierno-biela. Každá mala svoju svetlú i temnú stránku,” konštatoval. V prvom rade je nutné podľa Kluberta zdôrazniť, že povstanie vyrástlo z domácich koreňov. Pripravovali ho slovenskí dôstojníci a politici. „Viac než 90 percent účastníkov SNP tvorili etnickí Slováci a v prevažnej väčšine katolíci. Povstanie však v žiadnom prípade neurýchlilo koniec vojny. Pútalo totiž sotva 0,5 percenta nemeckých ozbrojených síl. Jednotky nasadené na jeho potlačenie mali napospol nízku kvalitu a na hlavných frontoch boli nepoužiteľné,” upozornil Klubert. Prvá Slovenská republika by zanikla podľa neho bez ohľadu na to, či by povstanie vypuklo, alebo nie, nakoľko všetky mocnosti protihitlerovskej koalície uznali ešte v roku 1941 legitimitu československej exilovej vlády. „Povstanie, naopak, znemožnilo Edvardovi Benešovi kolektívne potrestať Slovákov zo zrady a kolaborácie ako Nemcov a Maďarov, a v plnej miere obnoviť centralistický model predmníchovskej ČSR,” povedal.
Ani v štátnom maďarskom archíve nie sú spisy o odsúdení Csatáryho
28. augusta 2012 - (tasr)
V Maďarskom celoštátnom archíve sú uložené iba dokumenty súdov druhého stupňa - Celoštátnej rady ľudových súdov a Ľudovej hlavnej prokuratúry. Medzi nimi sa nenachádza trestný spis Lászlóa Csatáryho, cituje dnešné vydanie maďarského denníka šéfa oddelenia archívu Istvána Csíziho v súvislosti s informáciami, že vojnový zločinec Csatáry bol odsúdený aj v Maďarsku. Denník pripomína, že podľa historika a novinára z Košíc Zoltána Balassu Csatáryho odsúdili nielen v bývalom Československu, ale už skôr aj v Maďarsku. Historik sa odvolal na viacero košických dokumentov. Podľa Balassu Csatáryho zadržali v roku 1945 vo Veszpréme a následne ho v Pécsi odsúdili na 20 rokov nepodmienečného odňatia slobody. Príslušné dokumenty sa však zatiaľ nenašli v žiadnom archíve. Nemenované zdroje Népszabadságu uviedli, že najpravdepodobnejšie je, že Csatáryho v Maďarsku vôbec neodsúdili. Dôvodom je, že veliteľ geta spáchal zločiny mimo územia terajšieho Maďarska. Ďalej je nepravdepodobné, že by muža zadržaného vo Veszpréme odsúdili v Pécsi. Experti ďalej pátrajú po dokumentoch, dodal denník. Balassa pre Népszabadság medziiným povedal, že jeho informácie pochádzajú od bývalého člena košickej Židovskej rady Arthúra Göröga, podľa ktorého Csatáryho zadržali vo Veszpréme v roku 1945 a potom ho odsúdili. Görögove informácie považuje Balassa za dôveryhodné, o čom sa viackrát presvedčil. Poznamenal, že aj z košického archívu už zmizli spisy, zrejme v roku 1966, keď preverovali kanadské úrady Csatáryho minulosť. „Môže sa to stať aj v Maďarsku. Stojí to za to pátrať ďalej, aj keď je to ako hľadať ihlu v kope sena,“ povedal košický historik. Maďarská prokuratúra 22. septembra 2011 nariadila na základe žaloby jeruzalemskej kancelárie Centra Simona Wiesenthala (SWC) vyšetrovanie v kauze vojnového zločinu v Košiciach z roku 1944. Maďarská polícia podozrivého zadržala 18. júla, Budínsky ústredný súd mu v ten istý deň nariadil domácu väzbu.
„Súdiť niekoho so 100-ročnými svedkami znamená neodsúdiť“
25. augusta 2012 - (tasr)
Slovenský zväz protifašistických bojovníkov (SZPB) jednoznačne preferuje, aby bol László Csatáry, podozrivý zo zločinov proti ľudskosti, uväznený priamo, na základe rozsudku slovenského súdu z roku 1948. Nové vyšetrovanie udalostí spred takmer 70 rokov je podľa zväzu komplikované a znamená pre obvineného šancu vyhnúť sa spravodlivosti. „Prípad Ladislava Nižňanského ukazuje, že súdiť niekoho so storočnými svedkami znamená neodsúdiť,” povedal pre TASR tajomník Ústrednej rady SZPB Roman Hradecký. Nové vyšetrovanie činov bývalého veliteľa protipartizánskej jednotky Edelweiss Nižňanského totiž narážalo na problémy aj pre vysoký vek svedkov a napokon zomrel prirodzenou smrťou skôr, ako mohol byť uväznený. „Z našej strany je dôležité, aby sme požiadali o vydanie Csatáryho na Slovensko. Potom je na Maďarsku, aby ukázalo úprimnú snahu dosiahnuť spravodlivosť. Fakt ale je, že v Maďarsku v poslednej dobe znovu stavajú sochy Horthymu a to nie je dobrý signál. Ak sa budú snažiť súdiť Csatáryho v Maďarsku, poskytnú mu šancu vyhnúť sa odsúdeniu,” dodal Hradecký. Krajský súd v Košiciach podľa štátnej tajomníčky rezortu spravodlivosti Moniky Jankovskej požiadal príslušný maďarský súd o informáciu, kde sa aktuálne nachádza László Csatáry, podozrivý zo spáchania zločinov proti ľudskosti počas druhej svetovej vojny. „Maďarská strana bola dožiadaná ohľadne toho, kde sa momentálne Csatáry nachádza. Nemôžeme vychádzať len z mediálnych informácií, ale potrebujeme ich mať podložené,” povedala. Dodala, že v tejto mimoriadne citlivej kauze koná senát košického súdu a Ministerstvo spravodlivosti (MS) SR sa len snaží byť informované a dohliadať na to, aby nedošlo k zbytočným prieťahom v konaní. Csatáryho stíha z vojnového zločinu Budapeštianska vyšetrovacia hlavná prokuratúra, na Slovensku však bol už po vojne odsúdený na trest smrti. Ak by košický súd potvrdil rozhodnutie o vine a rozsudok zmenil z trestu smrti napríklad na doživotie, mohlo by Slovensko požiadať maďarskú stranu o Csatáryho vydanie a rovno ho umiestniť do ústavu na výkon väzby. „Podľa informácií, ktoré má MS SR k dispozícii, momentálne sa v spise vykonávajú procesné úkony. Až po zistení jeho pobytu a ostatných procesných úkonoch budeme vedieť bližšie povedať, ako sa bude ďalej postupovať,” povedala Jankovská. „Najskôr musí mať senát, ktorý bude vo veci rozhodovať, informácie z maďarskej strany. Potom môže robiť ďalšie úkony, ktoré budú smerovať k rozhodnutiu,” dodala s tým, že až po rozhodnutí môže súd požiadať o vydanie Csatáryho.
Maďarská prokuratúra 22. septembra nariadila na základe žaloby jeruzalemskej kancelárie Centra Simona Wiesenthala (SWC) vyšetrovanie v kauze vojnového zločinu v Košiciach z roku 1944. Maďarská polícia 97-ročného muža zadržala 18. júla, Budínsky ústredný súd v ten istý deň nariadil domácu väzbu podozrivého. Csatáry podľa SWC zohral kľúčovú úlohu pri deportácii 300 židov z Košíc na Ukrajinu, kde z nich takmer väčšinu v lete 1941 v meste Kamenec Podolský povraždili, a čelí aj obvineniu z pomáhania pri organizovaní deportácií približne 15.700 židov do vyhladzovacieho tábora v Osvienčime v roku 1944. Csatáry bol v tom čase ako vysoký policajný funkcionár a úradník maďarskej okupačnej správy v Košiciach veliteľom zberného tábora. Po vojne ušiel do Kanady, ktorá ho zbavila kanadského občianstva až v roku 1997.
Voči Csatárymu podľa experta neprebiehal v 50. rokoch v Pécsi proces
24. augusta 2012 - (tasr)
V 50. rokoch minulého storočia neprebiehal voči Lászlóovi Csatárymu proces v juhomaďarskom Pécsi. Vyhlásil to dnes v maďarskej komerčnej televízii ATV maďarský expert na medzinárodné právo Ádám Gellért, podľa ktorého právnym krokom voči 97-ročnému mužovi podozrivému z vojnových zločinov tak nebráni zákaz dvojitého postihu. Správy o tom, že by Csatáryho už v Pécsi odsúdili, sú mylné, povedal Gellért s tým, že v príslušnom archíve nenašli dokumenty o súdnom procese voči mužovi s uvedeným menom. Historik a novinár z Košíc Zoltán Balassa pre maďarský internetový server hvg.hu v nedeľu uviedol, že Csatáryho odsúdili nielen v bývalom Československu, ale už skôr aj v Maďarsku. Historik sa odvolal na viacero košických dokumentov. Podľa Balassu Csatáryho zadržali v roku 1945 vo Veszpréme a následne ho v Pécsi odsúdili na 20 rokov nepodmienečného väzenia. Csatáry však ušiel ešte v priebehu pojednávania. Ľudový súd v Košiciach v júni 1948 Csatáryho uznal za vinného a odsúdil v neprítomnosti na trest smrti za vojnové zločiny, ktorých sa dopustil v roku 1944 ako vysoký policajný funkcionár a úradník maďarskej okupačnej správy v Košiciach.
László Csatáry zostane v domácej väzbe do 18. novembra
22. augusta 2012 - (tasr)
Domácu väzbu Lászlóa Csatáryho, ktorý je podozrivý z vojnových zločinov, Budínsky ústredný obvodný súd predĺžil rozhodnutím zo dňa 16. augusta 2012. Súd o tom dnes informoval tlačovú agentúru MTI s poznámkou, že Csatáryho stíha z vojnového zločinu Budapeštianska vyšetrovacia hlavná prokuratúra. V zmysle verdiktu súdu, ktorý nenadobudol zatiaľ právoplatnosť, potrvá domáca väzba najdlhšie do 18. novembra. Prokuratúra podozrieva Csatáryho z vojnového zločinu týrania ľudí, za ktorý môže byť potrestaný až doživotným väzením, píše sa vo vyhlásení oddelenia pre tlač a medzinárodné vzťahy Tribunálu hlavného mesta. MTI v utorok 21. augusta informovala, že súd nepredĺžil Csatáryho domácu väzbu, pričom stanovených 30 dní väzby vypršalo koncom minulého týždňa. Maďarská prokuratúra 22. septembra nariadila na základe žaloby jeruzalemskej kancelárie Centra Simona Wiesenthala (SWC) vyšetrovanie v kauze vojnového zločinu v Košiciach z roku 1944. Maďarská polícia 97-ročného muža zadržala 18. júla; Budínsky ústredný súd v ten istý deň nariadil domácu väzbu podozrivého. Csatáry podľa SWC zohral kľúčovú úlohu pri deportácii 300 židov z Košíc na Ukrajinu, kde z nich takmer väčšinu v lete 1941 v meste Kamenec Podolský povraždili, a čelí aj obvineniu z pomáhania pri organizovaní deportácií približne 15.700 židov do vyhladzovacieho tábora v Osvienčime v roku 1944. Csatáry bol v tom čase ako vysoký policajný funkcionár a úradník maďarskej okupačnej správy v Košiciach veliteľom zberného tábora. Po vojne ušiel do Kanady, ktorá ho zbavila kanadského občianstva až v roku 1997.
Csatáryho obhajca: Rozhodnutie o predĺžení domácej väzby sme doposiaľ nedostali
László Csatáry, ktorý je podozrivý z vojnových zločinov, ani jeho súdom určený obhajca Gábor Horváth, doposiaľ nedostali písomné súdne rozhodnutie o predĺžení Csatáryho domácej väzby. Obhajca o tom dnes popoludní informoval tlačovú agentúru MTI po tom, čo Budínsky ústredný obvodný súd zverejnil vyhlásenie o predĺžení väzby podozrivého. Budínsky ústredný obvodný súd predĺžil Csatáryho domácu väzbu rozhodnutím zo dňa 16. augusta 2012. V zmysle verdiktu súdu, ktorý nenadobudol zatiaľ právoplatnosť, potrvá uvedená väzba najdlhšie do 18. novembra. Predseda Maďarskej advokátskej komory János Bánáti pre MTI uviedol, že rozhodnutie o predĺžení väzby malo byť k dispozícii ešte pred vypršaním pôvodného termínu väzby a dotknutý by o tom mal vedieť. Ak takýto verdikt nie je k dispozícii, potom by teoreticky podozrivý mohol v domnienke, že väzba už neplatí, opustiť svoj domov.
Slovenský súd si overuje u maďarského, kde vlastne L. Csatáry je
Krajský súd v Košiciach podľa štátnej tajomníčky rezortu spravodlivosti Moniky Jankovskej požiadal príslušný maďarský súd o informáciu, kde sa aktuálne nachádza László Csatáry, podozrivý zo spáchania zločinov proti ľudskosti počas druhej svetovej vojny. „Maďarská strana bola dožiadaná ohľadne toho, kde sa momentálne Csatáry nachádza. Nemôžeme vychádzať len z mediálnych informácií, ale potrebujeme ich mať podložené,” povedala Jankovská pre TASR na margo protichodných informácií maďarskej tlačovej agentúry MTI. Dodala, že v tejto mimoriadne citlivej kauze koná senát košického súdu a Ministerstvo spravodlivosti (MS) SR sa len snaží byť informované a dohliadať na to, aby nedošlo k zbytočným prieťahom v konaní. MTI v utorok 21. augusta informovala, že súd nepredĺžil Csatáryho domácu väzbu, pričom stanovených 30 dní väzby vypršalo koncom minulého týždňa. Dnes Budínsky ústredný obvodný súd prostredníctvom MTI informoval, že Csatárymu rozhodnutím zo dňa 16. augusta 2012 domáce väzenie predĺžil, maximálne do 18. novembra. Verdikt súdu zatiaľ nenadobudol právoplatnosť.
Na modlitebnú knižku zabudnite, všetko bude v mobile
30. augusta 2012 - (tasr)
Na Slovensku vznikol spevník v elektronickej podobe pre mobilné telefóny a tablety so systémom Android. Aplikáciu, ktorá je k dispozícii zadarmo, vytvorilo vývojové štúdio Ratcash Production. Informovala o tom Tlačová kancelária Konferencie biskupov Slovenska (TK KBS) v Bratislave. Aplikácia ponúka možnosť vyhľadať si pieseň podľa čísla či textu. Obsah a navigácia je previazaná medzi spevníkmi vo viacerých jazykoch. V súčasnosti je v ponuke 43 vybraných piesní a modlitieb v latinskom jazyku, 549 piesní z Jednotného katolíckeho spevníka v slovenčine a 490 piesní v maďarskom jazyku, ktoré sa používajú najmä na južnom Slovensku.
Rezort diplomacie nebude mať od 1. septembra nový názov
Jeho pôsobnosť sa doplní o výkon štátnej politiky vo vzťahu k Slovákom žijúcim v zahraničí
30. augusta 2012 - (tasr)
Hoci novela kompetenčného zákona predpokladala zmenu názvu Ministerstva zahraničných vecí (MZV) SR na Ministerstvo zahraničných vecí a európskych záležitostí SR od 1. septembra, nestane sa tak. Vládny návrh totiž nestihol parlament prerokovať na augustovej schôdzi a poslanci ho presunuli na septembrovú. Rozhodnutie o zmene názvu rezort podľa hovorcu Borisa Gandela posúdil aj z pohľadu ekonomickej efektívnosti. „Medzinárodnopolitický, ekonomický a spoločenský prínos, ktorý sa zmenou názvu očakáva, je hodnotovo a trvale neporovnateľne vyšší, ako sa predpokladajú jednorazové vyvolané náklady,” uviedol pre TASR. MZV napríklad vo vlastnej réžii zabezpečí úpravu a zmenu loga, internej a webovej stránky, výrobu a inštaláciu interného informačného systému, úpravu identifikačných kariet, vstupiek a výrobu tlačív. Obmenu externých objektových tabúľ a pečiatok realizuje postupne. Konečné náklady však bude možné vyčísliť až po vyhodnotení ponúk a obstaraní jednotlivých predmetov zákaziek. Na základe novely kompetenčného zákona sa posilnia aj kompetencie rezortu. Bude tak koordinovať presadzovanie obchodno-ekonomických záujmov Slovenska a tiež bude zodpovedné za jeho jednotnú prezentáciu v zahraničí. Kritériá pre výber zamestnancov obchodno-ekonomických oddelení, ktoré pod neho prešli, už tiež nebude určovať ministerstvo hospodárstva. Tento výber sa totiž riadi zákonom o štátnej službe a o zahraničnej službe, ako aj interným systémom MZV. Okrem toho sa jeho pôsobnosť doplní o výkon štátnej politiky vo vzťahu k Slovákom žijúcim v zahraničí. Úrad pre Slovákov žijúcich v zahraničí (ÚSŽZ) tak nebude napojený na rozpočet úradu vlády, ako je to teraz, ale na rezort diplomacie.
Na dotácie krajanov by malo v roku 2013 ísť takmer 1,33 milióna eur
22. augusta 2012 - (tasr)
Úrad pre Slovákov žijúcich v zahraničí (ÚSŽZ) prerozdelil v roku 2011 na dotáciách krajanom takmer 1,16 milióna eur. Táto suma je pritom viac ako trojnásobne nižšia ako čiastka, ktorú zahraniční Slováci požadovali na projekty podporujúce národné povedomie a kultúrnu identitu slovenského národa. Tí totiž poslali 847 žiadostí o dotácie v celkovej sume necelé štyri milióny eur. Vyplýva to zo správy ÚSŽZ, ktorú dnes schválil vládny kabinet. Slovensko pritom v roku 2011 investovalo státisíce eur aj do ďalších projektov svojich krajanov. Napríklad viac ako 223.000 eur išlo na projekt s názvom Spomienka na Martina Jonáša v Srbsku. Takmer 133.000 eur išlo na dokončenie výstavby a vybavenie slovenského domu v maďarskej obci Mlynky. Na dotácie v roku 2013 úrad žiada vyčleniť necelých 1,33 milióna eur. Ďalších takmer 100.000 eur má v budúcom roku ísť na plnenie dohody medzi vládou SR a Maďarska o vzájomnej podpore národnostných menšín v oblasti vzdelávania a kultúry. Správa tiež informuje o tom, že ÚSŽZ dostal v roku 2011 celkom 993 žiadostí o vydanie osvedčenia Slováka žijúceho v zahraničí. Tie slúžia na uplatnenie si práv a výhod držiteľa, ktoré sú ustanovené osobitnými zákonmi v SR. Úrad v tom istom období vydal 856 takýchto osvedčení pre krajanov zo 14 štátov. V roku 2011 bol záujem Slovákov žijúcich v zahraničí o vydanie osvedčení teritoriálne nevyvážený. Najväčší záujem o ne mali krajania z okolitých krajín mimo Schengenského priestoru. Celkom 683 vydaných osvedčení smerovalo vlani do Srbska a ďalších 135 na Ukrajinu. „Je tomu tak najmä z dôvodu, že vydaním osvedčenia môže držiteľ požiadať o prechodný pobyt v SR s možnosťou cestovať (zdržiavať sa) v určitom období aj v Schengenskom priestore,” konštatuje sa v správe. Za dvojicou spomínaných krajín nasledovali s výrazným odstupom USA, kam však odišlo iba desať osvedčení.
Slovákom v zahraničí sa nepáči spôsob prideľovania dotácií
28. augusta 2012 - (tasr)
http://www.usvz.de/html/forum.html
Únii Slovákov v zahraničí (ÚSZ) sa nepáči, ako Úrad pre Slovákov žijúcich v zahraničí (ÚSŽZ) prideľuje štátne dotácie. Krajanské organizácie zo štátov strednej, východnej a južnej Európy (z Bulharska, Cypru, Českej republiky, Čiernej Hory, Chorvátska, Maďarska, Poľska, Rumunska, Srbska a Ukrajiny) získali podľa únie 797 894 eur, čo má byť 75,6 percenta z celkového objemu pridelených dotácií. Na projekty, ktoré zaslali krajania zo západnej Európy, južnej a severnej Ameriky a Austrálie (z Argentíny, Austrálie, Belgicka, Brazílie, Francúzska, Írska, Kanady, Nemecka, Nového Zélandu, Nórska, Švajčiarska, Talianska, USA, Veľkej Británie) boli pridelené dotácie vo výške 257 701 eur, čiže 24,4 percenta z celkovej sumy. Dokopy mali krajania dostať dotácie v objeme 1 055 595 milióna eur. ÚSZ pri týchto údajoch podľa vlastných slov vychádzala z informácií na internetovej stránke štátneho ÚSŽZ. „Uvedené čísla dokumentujú zjavnú, roky pretrvávajúcu nevyváženosť pri rozdeľovaní dotácií. Porovnanie 75,6 % ku 24,4 % v neprospech „Západu” hovorí jasnou rečou!” upozorňujú zástupcovia únie. Samotná „jednotka” - Srbsko získalo podľa nich na dotáciách o 111-tisíc eur viac ako všetky spolky z krajín západnej Európy, Ameriky a Austrálie dokopy. Príčin tohto stavu je podľa ÚSZ viacero. Ich korene údajne siahajú až do 90. rokov minulého storočia. Najväčšiu prekážku na ceste k náprave tohto stavu predstavujú podľa únie legislatívne nedostatky obsiahnuté v Koncepcii štátnej politiky starostlivosti o Slovákov žijúcich v zahraničí do roku 2015. „Privítali by sme, keby vedenie ÚSŽZ považovalo odstránenie pretrvávajúcej disproporcie pri prideľovaní dotácií pre Slovákov v zahraničí za jednu zo svojich prioritných úloh,” vyzvali zástupcovia únie s tým, že ÚZS je pripravená pomôcť pri hľadaní východísk.
Kabinet schválil viac ako 1,4 mil. eur na krajanskú politiku
ÚSŽZ pripravil návrh o dotačnom systéme pre krajanov v zahraničí
22. augusta 2012 - (sita)
Vláda vyčlení podľa odporúčania Úradu pre Slovákov žijúcich v zahraničí na budúcoročnú krajanskú politiku 1 327 756,75 eura. Na plnenie Dohody medzi vládou Slovenskej republiky a vládou Maďarskej republiky o vzájomnej podpore národnostných menšín v oblasti vzdelávania a kultúry je potrebných ďalších 99 581,75 eura. Uvádza sa to v návrhu štátnej politiky vo vzťahu k Slovákom žijúcim v zahraničí na rok 2013, ktorý vypracoval Úrad pre Slovákov žijúcich v zahraničí. Návrh je súčasťou Správy o štátnej politike starostlivosti o Slovákov žijúcich v zahraničí a o poskytnutej štátnej podpore Slovákom žijúcim v zahraničí, ktorú dnes schválila vláda. Na štátnej politike vo vzťahu k zahraničným Slovákom sa podľa návrhu podieľa ministerstvo zahraničných vecí, ministerstvo kultúry, ministerstvo školstva, vedy, výskumu a športu a ministerstvo práce, sociálnych vecí a rodiny. V odporúčanom programe nadväzujú na doterajšie činnosti, ktoré sa starajú o rozvoj a zachovanie menšín a komunít vo svete. Dotačný systém by mal prednostne financovať oblasť vzdelávania, kultúry, vedy, informovania a médií. K prioritám krajanskej politiky, ktoré má zabezpečiť Úrad pre Slovákov žijúcich v zahraničí, návrh zaradil zorganizovanie a podporu niekoľkých kultúrnych podujatí. Medzi ne patrí Pamätný deň Slovákov žijúcich v zahraničí, Krajanská nedeľa v Detve, divadelná prehliadka Palárikova Raková. Vo výchovno-vzdelávacej oblasti sa návrh financovania krajanskej politiky sústreďuje na zvýšenie počtu zahraničných škôl vyučujúcich v slovenčine alebo vyučujúcich slovenčinu. Podpora sa týka aj rozvoja vzdelávacích centier, tvorby učebníc v slovenčine a víkendových škôl Slovákov v zahraničí. Prioritou v záchrane kultúrneho dedičstva je spolupráca so Slovenskou akadémiou vied a pracoviskami, ktoré sa venujú krajanskej problematike. Úrad pre Slovákov žijúcich v zahraničí by sa mal podieľať aj na koordinácii pri výstavbe Pamätníka slovenského vysťahovalectva v Bratislave. S verejnoprávnymi a vybranými súkromnými médiami chce úrad zvýšiť efektivitu informovania, rovnako rozšíriť komunikáciu s krajanskými médiami. Návrh sa zameriava aj na náboženské aktivity krajanov, ktoré nie sú hradené cirkvami v krajine ich pôsobenia ani peniazmi od slovenských náboženských združení. V roku 2011 vyčlenila vláda SR na podporu krajanskej politiky 1,16 mil. eur, ako aj 99,6 tis. eur na realizáciu dohody medzi slovenskou a maďarskou vládou. Okrem toho uvoľnila pre Slovákov žijúcich v zahraničí ešte takmer 224 tis. eur určených na projekt s názvom Spomienka na Martina Jonáša v Srbsku. Ďalších vyše 350 tis. eur poslúžilo na opravu strechy a zariadenie podkrovia hlavnej budovy školského strediska v rumunskom Nadlaku a na dokončenie kultúrneho strediska pilíšskych Slovákov v Maďarsku.
Čo vie SME o britskom sociálnom systéme?
Po prvom článku na SME som si ešte zahryzla do jazyka, nakoľko bol len prevzatý z Jojky, ale keďže včera som sa rozprávala s mamičkou, ktorej rodičia zo Slovenska po tomto článku volali, nech sa vráti aj s manželom domov, lebo v Anglicku sociálka berie Slovákom deti, musím sa vyjadriť. Chcem ponúknuť moje skúsenosti s anglickými sociálnymi úradmi, a chcem sa vyjadriť všeobecne k anglickému sociálnemu systému a dočasnej pestúnskej starostlivosti. Neraz som totiž bola pri tom.
Slovenské národné slávnosti v Báčskom Petrovci
24. augusta 2012 - (Nitrianske Echo)
V dňoch 29. júla až 5. augusta 2012 sa v Báčskom Petrovci konali Slovenské národné slávnosti, ktoré sú každoročným najväčším podujatím Slovákov na Dolnej zemi. Podujatie je vždy sprevádzané špičkovými výstavami, športovými zápasmi, vystúpeniami folklórnych súborov, veselicami, ale aj slávnostným zasadnutím Zhromaždenia Matice Slovenskej. Tento rok pozvanie na slávnosti prijala nitrianska delegácia v zložení: poslanci Mestského zastupiteľstva v Nitre Ján Greššo, Miloš Paliatka a prednosta Mestského úradu v Nitre Igor Kršiak. Delegácia sa zúčastnila Zhromaždenia Obce Báčsky Petrovec, kde sa jej predstavila nová vláda obce na čele s novým predsedom obce Pavlom Marčokom, ktorá vymenila starú po júlových voľbách v Srbsku. Členovia delegácie predsedovi obce odovzdali dar od Mesta Nitry - obraz s tematikou Cyrila a Metoda, ktorý bol namaľovaný pri príležitosti 1150. výročia ich príchodu na Veľkú Moravu. Za Mesto Nitra s príhovorom vystúpil Ján Greššo, ktorý pozdravil všetkých zúčastnených v mene primátora a obyvateľov mesta Nitry.
Letná škola žurnalistiky privíta zahraničných Slovákov
30. augusta 2012 - (tasr)
Spolu 21 Slovákov žijúcich v zahraničí, ktorí pôsobia ako redaktori v krajanských periodikách, absolvuje od pondelka (3.9.) Letnú školu žurnalistiky. Slováci prídu zo Srbska, Rumunska i Ukrajiny a Univerzita Komenského v Bratislave pre nich pripravila týždeň plný prednášok s pedagógmi katedry žurnalistiky. Centrum ďalšieho vzdelávania Univerzity Komenského (CĎV UK) projekt organizuje po prvýkrát. Letná škola žurnalistiky ponúkne zahraničným Slovákom množstvo informácií z oblasti novinárskej etiky, masmediálneho práva, elektronických médií či metodiky žurnalistiky. „V rámci doplnkových aktivít navštívia účastníci kurzu hrad Červený Kameň, Múzeum Ľudovíta Štúra a Slovenskú ľudovú majoliku v Modre,” priblížila program riaditeľka CĎV UK Janka Chládecká. „Práca s informáciami je totiž všade na svete náročná, musí plne rešpektovať množstvo zásad - na čele s dodržiavaním novinárskej etiky,” zhodnotil význam kurzu rektor Univerzity Komenského Karol Mičieta. Slávnostné otvorenie Letnej školy žurnalistiky sa uskutoční v pondelok 3. septembra o 18.00 h v Študijnom a kongresovom stredisku v Modre - Harmónii. Okrem vedenia univerzity a vedenia CĎV UK sa na otvorení zúčastnia aj generálna riaditeľka Sekcie medzinárodnej spolupráce Ministerstva školstva, vedy, výskumu a športu SR JUDr. Dagmar Hupková a predseda Úradu pre Slovákov žijúcich v zahraničí RNDr. Igor Furdík. Vzdelávacím žurnalistickým programom pre krajanov uzatvára Centrum ďalšieho vzdelávania UK svoje letné aktivity a pripravuje sa na otvorenie nového akademického roka 2012/2013.
M. Švajlenová o aktivitách Slovákov vo Švajčiarsku na ÚSŽZ
Igor Furdík, predseda Úradu pre Slovákov žijúcich v zahraničí, prijal na pracovnej návšteve Moniku Švajlenovú, predsedníčku Združenia Slovákov vo Švajčiarsku. Počas rozhovoru informovala predsedu ÚSŽZ o činnosti združenia, predpokladoch a podmienkach pre aktivity celkovo asi 10-tisíc Slovákov žijúcich vo Švajčiarsku.
Prehliadka divadelného kumštu v Báčskom Petrovci
Slovenské vojvodinské divadlo organizuje od 29. augusta do 2. septembra v poradí už 17. ročník festivalu Petrovské dni divadelné. Podujatie sa bude konať v sieni Slovenského vojvodinského divadla v Báčskom Petrovci. Petrovské dni divadelné sa začnú o 19.00 vernisážou divadelného desingu Đulu Šantu a následne o 20.00 SVD v premiére uvedie detské predstavenie Jána Uličianskeho Štyria škriatkovia a víla v réžii Jána Čániho. Hrajú: Jaňa Urbančeková Fejzulahi, Miroslava Lainovićová, Ján Sklenár, Miroslav Babiak, Ján Žolnaj a Pavel Matúch. Produkcia: Slovenské vojvodinské divadlo.
Cena Karola Guleju spisovateľovi a publicistovi Jánovi Čomajovi
Cenu Karola Guleju za rok 2012, ktorú od roku 2007 navrhuje Kysucká kultúrna nadácia Bratislava (KKN) v súčinnosti s mestom Čadca, odovzdali v piatok 24. augusta na slávnostnom zasadnutí Mestského zastupiteľstva v Čadci v mestskom Dome kultúry. Konzorcium KKN sa jednoznačne zhodlo na tom, že nositeľom šiestej Ceny Karola Guleju, 96-ročného neúnavného zberateľa, organizátora skúmateľa a popularizátora drotárskej histórie a remesla, žijúceho od roku 1969 v Mníchove, sa stal publicista a spisovateľ Ján Čomaj.
Balaton vysychá, varujú klimatológovia
30. augusta 2012 - (noviny.sk / reuters)
http://veda-a-technika.noviny.sk/veda-a-technika-clanky/30-08-2012/fotogaleria-balaton-vysycha-varuju-klimatologovia.html
Populárny maďarský Balaton má historicky nízku hladinu vody. Turisti a domáci musia za osviežením podnikať vyložené turistické výpravy. Z jazera miznú aj zelené riasy. Hladina jazera klesla podľa odborníkov až o desiatky centimetrov, čo predstavuje niekoľko stoviek metrov chôdze. Navyše klimatológovia varujú, že ak takéto horúce letá budú aj naďalej, Balaton by do roku 2050 mohol prísť až o 85 percent vody. Plachtenie, či dokonca plávanie by už na jezere nebolo možné. Iní odborníci, na jazerá, ale tvrdia, že zatiaľ netreba robiť paniku - ubúdanie a pribúdanie vody v jazerách je celkom bežné. „Takéto hodnoty sme zaznamenali za posledných 150 rokov niekoľkokrát. Takže nie je čoho sa obávať,” myslí si profesor limnológie z Akadémie vied Lajos Vörös. Zároveň si však myslí, že jazero pomoc zvonku za niekoľko rokov potrebovať naozaj bude. Jazero Balaton je najväčšie v strednej Európe. Niekedy sa mu hovorí aj maďarské more, čo je v podstate aj pravda - je to posledný zvyšok treťohorného mora Tethys v Európe. Často sa tu konajú preteky v plachtení. Je však otázne, či sa uskutočnia aj tento rok.
Maďarský podpredseda rómskej menšinovej samosprávy sa podpálil kvôli bytu
28. augusta 2012 - (tasr)
Horľavinou sa dnes na radnici v maďarskom Keszthelyi polial a následne zapálil podpredseda miestnej rómskej menšinovej samosprávy. Informáciu priniesla tlačová agentúra MTI, ktorej identitu muža potvrdil šéf miestnej rómskej menšinovej samosprávy Ferenc Horváth. Podľa jeho slov bola príčinou zúfalého činu nevyriešená bytová situácia osamelo žijúceho muža, ktorý ešte v zime stratil po požiari strechu nad hlavou a zvyšok zimy „prežil pod holým nebom”. Ako informovali policajné zdroje, muža, ktorý sa polial horľavinou, previezla záchranka s popáleninami do nemocnice.
Maďari unesení v Sýrii mohli byť žoldnieri
28. augusta 2012 - (tasr)
Traja maďarskí občania, ktorých uniesli v Sýrii v polovici augusta, sa v pondelok vrátili do vlasti. Účelu ich cesty je stále neznámy, no v maďarských médiách sa dnes objavili rôzne teórie, vrátane tej, že Maďari tam pôsobili ako žoldnieri. Pred novinármi v Budapešti expolicajti, ktorých mená nezverejnili, podľa maďarskej tlačovej agentúru MTI vyhlásili, že v Sýrii boli na krátkej súkromnej ceste na pozvanie tamojších známych. Tvrdili, že nemajú nič spoločné so sýrskym režimom ani s povstalcami. Cesta údajne nesúvisela s ich policajnou minulosťou. Maďarský minister zahraničných vecí János Martonyi v tejto súvislosti v pondelok povedal, že treba vyšetriť, či maďarské orgány niečo vedeli o práci maďarských expertov, či ich činnosť nebola protizákonná a či nebola v rozpore so záujmami Maďarska. Riaditeľ Centra boja proti terorizmu (TEK) János Hajdu ešte pred návratom Maďarov povedal, že ich oslobodili v rámci precíznej, približne dva týždne trvajúcej akcie, pri ktorej neboli použité zbrane a za unesených neboli vyplatené ani žiadne peniaze. Hajdu vyslovil domnienku, že Maďari boli v Sýrii zrejme pomáhať pri výcviku psov. Všetci sú vzhľadom na dané okolnosti v dobrej fyzickej kondícii, ale psychicky ich zadržiavanie poznačilo. Bývalých policajtov vo veku okolo 40 rokov uniesli 13. augusta z predmestia Damasku.
Troch unesených Maďarov v Sýrii oslobodili vyjednávaním, nie zbraňami
27. augusta 2012 - (tasr)
Troch maďarských občanov, ktorých uniesli v Sýrii v polovici augusta, oslobodili precíznou, približne dva týždne trvajúcou akciou, pri ktorej neboli použité zbrane a neboli za unesených vyplatené ani žiadne peniaze. Vyhlásil to dnes v maďarskom verejnoprávnom rozhlase riaditeľ maďarského Centra boja proti terorizmu (TEK) János Hajdu s tým, že trojica sa vráti do vlasti dnes, najneskôr v utorok. Hajdu ďalej v súvislosti s víkendovým oslobodením maďarských občanov, ktorí zrejme v Sýrii pracovali na výcviku psov, zdôraznil, že všetci traja sú vzhľadom na dané okolnosti v dobrej fyzickej kondícii. Psychicky ich však zadržiavanie poznačilo, sú už ale v úplnom bezpečí, dodal. Vyslobodení Maďari - bývalí policajti vo veku okolo 40 rokov, ktorých uniesli 13. augusta z predmestia Damasku - boli v nedeľu už v rukách príslušníkov TEK, ktorí začali prípravy ich prevozu do vlasti. Koncom apríla v Sýrii odvliekli neznámi ozbrojenci z priestorov istej firmy na severovýchode blízkovýchodnej krajiny dvoch Maďarov - informatika a inžiniera. Maďarské vládne miesta vtedy získali informácie, že rukojemníci sú nažive. Začiatkom mája vycestovali do Sýrie pracovníci TEK, aby v spolupráci so sýrskymi bezpečnostnými orgánmi vypátrali a oslobodili oboch Maďarov. O ich osude nie sú k dispozícii nové informácie.
Traja unesení Maďari v Sýrii sú už v rukách maďarských orgánov
26. augusta 2012 - (tasr)
Troch Maďarov, ktorých uniesli v Sýrii v polovici augusta, oslobodili. Podľa informácií maďarskej tlačovej agentúry MTI je trojica Maďarov od dnešného poludnia už v rukách príslušníkov maďarského Centra boja proti terorizmu (TEK), prípravy ich transportu do vlasti sa začali. Riaditeľ TEK János Hajdu v sobotu informoval, že unesení traja maďarskí občania sú na slobode, všetci z nich sú v poriadku a sú v Sýrii v bezpečí. Do Maďarska by sa mohli vrátiť do piatich dní. O detailoch prípadu budú presnejšie informovať verejnosť po návrate trojice domov, povedal šéf komunikačného odboru úradu maďarskej vlády Bertalan Havasi. Teraz oslobodených troch Maďarov - bývalých policajtov vo veku okolo 40 rokov - uniesli 13. augusta z predmestia Damasku. Koncom apríla v Sýrii odvliekli neznámi ozbrojenci z priestorov istej firmy na severovýchode blízkovýchodnej krajiny dvoch Maďarov - informatika a inžiniera. Maďarské vládne miesta vtedy získali informácie, že rukojemníci sú nažive. Začiatkom mája vycestovali do Sýrie pracovníci TEK, aby v spolupráci so sýrskymi bezpečnostnými orgánmi vypátrali a oslobodili oboch Maďarov. O ich osude nie sú k dispozícii nové informácie.
Rezešovci ponúkli rodinám zosnulých v Maďarsku peniaze, tí to odmietli
30. augusta 2012 - (tasr)
Maďarská polícia zverejnila dnes popis vodiča nákladného vozidla, ktorý mohol byť svedkom tragickej nehody slovenskej občianky Evy Varholíkovej. Nehoda si v utorok 21. augusta vyžiadala štyri ľudské životy. Podľa vyhlásenia veliteľstva polície Peštianskej župy počas vypočúvania svedkov sa objavili informácie, že k havárii, ktorá sa stala nadránom o 04.45 h, môže mať relevantné informácie maďarský kamionista. Polícia zverejnila podrobný popis muža, ktorý v tom čase prechádzal diaľnicu M3 od Hatvanu smerom na Budapešť. Policajti tiež vyzvali, aby sa prihlásili prípadní ďalší svedkovia. Maďarský bulvárny denník Blikk dnes informoval, že Varholíkovej BMW prehľadali psami kvôli drogám, tie ale nenašli. Medzičasom rodina Rezešovcov prostredníctvom obecnej samosprávy ponúkla rodinám zosnulých peniaze, ktoré však smútiaci odmietli. Potvrdil to jeden z príbuzných, ktorý dodal, že pohreb obetí nehody sa bude konať zhruba o týždeň. Súd rozhodol o vzatí podozrivej do vyšetrovacej väzby. Expertíza potvrdila, že v krvi vodičky bolo v čase nehody 1,5 promile alkoholu.
Varholíková zostáva vo vyšetrovacej väzbe, potvrdil súd druhého stupňa
28. augusta 2012 - (tasr)
Občianka SR Eva Varholíková, ktorá čelí podozreniu zo spôsobenia nehody s bilanciou štyroch obetí, zostáva vo vyšetrovacej väzbe, rozhodol dnes v Budapešti na druhom stupni Tribunál okolia Budapešti. Podľa maďarskej tlačovej agentúry MTI hovorkyňa tribunálu Katalin Kendeová uviedla, že odvolací súd pri verdikte v prípade vodičky, ktorá minulý utorok so svojím autom narazila na diaľnici M3 do iného osobného auta, potvrdil rozhodnutie vyšetrovacieho sudcu na prvom stupni. Podľa neho hrozí útek a schovávanie sa podozrivej. Súd okolia Budína rozhodol minulý štvrtok o vzatí podozrivej do vyšetrovacej väzby. Expertíza zatiaľ potvrdila, že v krvi vodičky bolo v čase nehody 1,5 promile alkoholu. Varholíková na diaľnici M3 pri 44. kilometri smerom na Budapešť za volantom zrejme zaspala a zozadu narazila do fiata, ktorý po následnom náraze do zvodidiel začal horieť. Tri osoby v aute zhoreli; jednej žene sa podarilo z horiaceho vozidla vyliezť, tá ťažkým zraneniam vo štvrtok podľahla v budapeštianskej nemocnici.
Eva Varholíková-Rezešová mohla byť pri nehode pod vplyvom drog
27. augusta 2012 - (tasr)
Slovenka Eva Varholíková, ktorá je vo vyšetrovacej väzbe po tom, ako minulý utorok na maďarskej diaľnici M3 spôsobila nehodu s bilanciou štyroch obetí, mohla byť v tom čase pod vplyvom drog. Napísal to dnes maďarský denník Blikk, podľa ktorého sa polícia domnieva, že látky, ktoré preukázalo predbežné vyšetrenie na mieste nehody, nepochádzali z liekov. Túto teóriu potvrdzuje aj informácia Blikku, podľa ktorej policajti v osobných veciach ženy nenašli medikamenty. Denník pripomína, že popri piatich drahých parfumoch objavili kriminalisti v aute aj otvorenú fľašu vodky. Podozrivá tvrdila, že berie antibiotiká. Kriminalisti si preto položili otázku, ak musí brať lieky, prečo si ich do zahraničia nezobrala so sebou. Odpovede týkajúce sa obsahu jej krvi a času požitia podozrivých látok poskytne expertíza. „Výsledky predbežného vyšetrenia nemožno použiť ako dôkaz. Moja klientka pomenovala lieky, ktoré musí užívať. To je odpoveďou, prečo sa v jej krvi objavili látky opiátového pôvodu,“ povedal pre Blikk obhajca Varholíkovej Gábor Tóth.
Noblesse oblige
Tragická dopravná nehoda v Maďarsku, pri ktorej vyhasli štyri ľudské životy nastoľuje otázku, či výsadné postavenie bohatých Slovákov nezaväzuje k tomu, aby boli na svoje správanie sami prísnejší. Úlohou tohto článku nie je súdiť Evu Varholíkovú-Rezešovú. O miere jej zavinenia i treste za nezodpovednú jazdu (podľa maďarskej polície pod vplyvom alkoholu) rozhodne nezávislý súd. Na druhej strane, čo je hoci aj väzenský trest oproti ťarche vlastného svedomia za vyhasnuté ľudské životy a žiaľ pozostalých?!
Rezešova dcéra môže požiadať o stíhanie na Slovensku
26. augusta 2012 - (sita)
Košičanka Eva Varholíková-Rezešová, ktorá v utorok zrejme zavinila tragickú nehodu na diaľnici v Maďarsku, môže požiadať maďarskú stranu o odovzdanie jej stíhania na Slovensko. Podľa právnej expertky Lucie Mokrej z Fakulty sociálnych a ekonomických vied UK v Bratislave to Slovenke umožňuje maďarský zákon o medzinárodnej právnej pomoci v trestných veciach. „Osobitne vhodné je odovzdanie stíhania vtedy, ak sa obvinený nachádza v Maďarsku a je občanom štátu, do ktorého sa má stíhanie odovzdať, avšak musí sa brať ohľad na právne záujmy poškodených,” vysvetľuje Mokrá. Právna expertka si však myslí, že pravdepodobne k odovzdaniu stíhania na Slovensko nedôjde, „pretože záujmy poškodených, ktorí sú príbuzní maďarských občanov žijúcich v Maďarsku, budú tým dôvodom, pre ktoré najvyššie maďarské orgány takúto žiadosť na Slovensko nezašlú”. Ak by predsa len zaslali žiadosť o prevzatie trestného stíhania na Slovensko, potom je podľa Mokrej slovenská strana povinná prevziať trestné stíhanie proti svojmu občanovi. Ak maďarský súd pošle Košičanku za mreže, svoj trest si možno odsedí na Slovensku. „Na odovzdanie v Maďarsku odsúdenej slovenskej občianky na výkon trestu odňatia slobody do SR sa v blízkej budúcnosti aplikuje návrh nového maďarského zákona o vykonávaní spolupráce s členskými štátmi Európskej únie,” tvrdí právnička. Zákon, ktorý bol v júli predložený do maďarského parlamentu zavádza novú európsku úpravu odovzdávania osôb odsúdených na výkon trestu spojeného s odňatím slobody. Norma podľa Mokrej hovorí, že konečný odsudzujúci rozsudok maďarského súdu spolu s osvedčením pre účely uznania a vykonania trestu odňatia slobody v SR bude možné zaslať bez súhlasu odsúdenej na Slovensko. „Po zavedení maďarskej úpravy, o pár mesiacov, bude len na maďarskej strane, aby iniciovala výkon uloženého trestu na Slovensku, pričom slovenská strana bude musieť vyhovieť,” uzavrela Mokrá. Tragická nehoda, ktorej účastníčkou bola Slovenka Eva Varholíková-Rezešová, sa stala v utorok skoro ráno na diaľnici M3 smerom na Budapešť. Košičanka na BMW zrejme zaspala za volantom a narazila zozadu do Fiatu Punto. Auto vrazilo do zvodidiel a okamžite vzbĺklo. Vo vraku zhoreli traja ľudia, štvrtej žene sa podarilo z auta vyjsť, s vážnymi popáleninami skončila v nemocnici, kde však neskôr zraneniam podľahla. Vo fiatke sa viezli dve sestry a ich manželia. BMW skončilo prevrátené na strechu. Podľa maďarskej polície Eva Varholíková-Rezešová nabúrala pod vplyvom alkoholu. Súd v Budapešti Evu Varholíkovú-Rezešovú poslal na 30 dní do väzby. Dôvodom je obava, že by sa mohla vyhýbať trestnému stíhaniu.
Vyhne sa Rezešová trestu?
23. augusta 2012 - (pravda / tasr)
Nečudo, ak sa niektorí obávajú, že výsledkom procesu so Slovenkou Evou Varholíkovou-Rezešovou, ktorá v utorok spôsobila na maďarskej diaľnici M3 nehodu s následkom úmrtí troch ľudí, bude rozsudok pod politickým a ekonomickým vplyvom. Konštatoval to maďarský denník Bors s poznámkou, že chorvátskeho politika, ktorý spôsobil smrť dvoch ľudí na maďarskej diaľnici v roku 2010, odsúdil maďarský súd iba na podmienečný trest. Bors pripomenul, že Radimir Čačič vtedajší predseda Chorvátskej ľudovej strany a terajší prvý podpredseda vlády - spôsobil v roku 2010 na maďarskom diaľničnom úseku M7 z nedbalosti vážnu dopravnú nehodu, pri ktorej dvaja ľudia zomreli. Súd v maďarskom Kaposvári politika 29. júna tohto roku odsúdil na 22 mesiacov väzenia s podmienečným odkladom na tri roky, pričom Čačič mohol bez akýchkoľvek prekážok pokračovať vo svojej politickej kariére. Eva Varholíková-Rezešová pochádza zo slovenskej miliardárskej rodiny zosnulého Alexandra Rezeša, ktorý ako minister vlády premiéra Vladimíra Mečiara v roku 1996 na pozvanie maďarskej vlády Gyulu Horna pricestoval na slávnostné otvorenie nového úseku diaľnice M1 medzi Győrom a Hegyeshalmom, píše Bors.
Z nehody, ktorú spôsobila Rezešova dcéra, zomrela aj štvrtá pasažierka
23. augusta 2012 - (tasr)
Počet obetí nehody, ktorú v utorok nadránom spôsobila na maďarskej diaľnici M3 slovenská občianka Eva Varholiková, stúpol dnes na štyri. V budapeštianskej vojenskej nemocnici podľahla zraneniam 54-ročná žena, ktorá ako jediná dokázala po nehode vyliezť z horiaceho auta, zatiaľ čo traja ďalší pasažieri vo vraku vozidla zhoreli. Ako tlačovú agentúru MTI informovala hovorkyňa veliteľstva polície Peštianskej župy Andrea Beluzsárová-Beliczová, v utorok priviezli zranenú ženu do budapeštianskej nemocnice v kritickom stave s popáleninami druhého a tretieho stupňa. Súd okolia Budína rozhodol dnes o vzatí Slovenky do väzby. Expertíza potvrdila, že v krvi vodičky bolo v čase nehody 1,5 promile alkoholu, pričom nie je možné vylúčiť ani požitie drog, pretože v organizme ženy sa našli aj stopy látok opiátového pôvodu, čo podozrivá vysvetľovala požívaním antibiotík. Eva Varholiková na diaľnici M3 pri 44. kilometri smerom na Budapešť za volantom zrejme zaspala a zozadu narazila do fiata, ktorý po následnom náraze do zvodidiel začal horieť.
Polícia navrhuje pre Rezešovú väzbu, pri nehode zhoreli traja ľudia
22. augusta 2012 - (tasr)
Maďarská polícia príslušnej prokuratúre navrhne, aby Evu Rezešovú vzali do vyšetrovacej väzby. Košičanka v utorok spôsobila na maďarskej diaľnici M3 nehodu, pri ktorej zhoreli traja ľudia a jedna žena sa ťažko zranila. Podľa maďarskej tlačovej agentúry MTI to dnes vyhlásila hovorkyňa veliteľstva polície Peštianskej župy Andrea Beluzsárová-Beliczová s tým, že súd o jej osude rozhodne zrejme ešte tento týždeň. Hovorkyňa poznamenala, že dôvodom prečo polícia navrhla väzbu je vážnosť celého prípadu. Vodička bola opitá a navyše cudzej štátnej príslušnosti. Výpoveď 35-ročnej vodičky podľa Beluzsárovej-Beliczovej nie je možné zverejniť. Dcéra ponesie plnú zodpovednosť za celú nehodu, vyhlásila matka Evy Rezešovej Tragická dopravná nehoda, ku ktorej došlo v utorok 21. augusta v Maďarsku a ktorú spôsobila Eva Varholíková-Rezešová pod vplyvom alkoholu, je podľa jej matky Evy veľkým nešťastím a tragédiou. Uviedla to vo vyhlásení s tým, že sa jej rodina s pokorou a výčitkami na celý život hlboko ospravedlňuje rodinám pozostalých. „Všetkých nás to veľmi mrzí. Moja dcéra je pripravená niesť plnú zodpovednosť a následky tejto tragédie,” uviedla Eva Rezešová. Varholíkovú-Rezešovú, ktorá s vozidlom BMW spôsobila na maďarskej diaľnici M3 nehodu, pri ktorej traja ľudia zhoreli v osobnom aute a ďalší cestujúci utrpel ťažké popáleniny, polícia zadržala. Hovorkyňa veliteľstva polície Peštianskej župy Andrea Beluzsárová-Beliczová pre TASR uviedla, že 35-ročná Košičanka bola v čase havárie pod vplyvom alkoholu. Podľa jej slov predbežné výsledky vyšetrenia potvrdili „stredný stupeň opitosti”. Polícia začala Slovenku stíhať pre podozrenie z trestného činu spôsobenia dopravnej nehody s následkom smrti. Vodička BMW na diaľnici M3 pri 44. kilometri smerom na Budapešť za volantom zrejme zaspala a zozadu narazila do fiata, ktorý po následnom náraze do zvodidiel začal horieť.
Ľudové noviny
Stretnutie vedúcich inštitúcií CSS
Koncom augusta sa v sídle Celoštátnej slovenskej samosprávy zišli predstavitelia šiestich inštitúcií nášho najvyššieho voleného zboru, aby prerokovali aktuálne otázky. - Na rokovanie prišli vedúci predstavitelia Výskumného ústavu Slovákov v Maďarsku, Slovenského osvetového centra, Slovenského dokumentačného centra, Slovenského divadla Vertigo, Verejnoprospešnej spoločnosti Legatum a Slovenského pedagogického metodického centra, ako aj pracovníci úradu CSS.
Peštiansky perkelt Gregora Martina Papucseka
Helo, tourist!
Leto sa končí, turisti poodchádzali domov. Tu v Maďarsku ich neuniesol nikto, zato sa dá predpokladať, že oni si odnášajú nevšedné zážitky... Napríklad tí, ktorí sa motali poslednú augustovú sobotu na Námestí hrdinov v Budapešti, mali vyslovene šťastie. Taký echte ungariše folklór pod holým nebom v tejto historickej scenérii často nevidno (inde áno). Starí, noví, najmä však staronoví gardisti si pripomínali v známych krojoch prísahu na tomto istom mieste spred 5 rokov.
Haluškový festival vo Veňarci
V novohradskom Veňarci sa pripravujú na deviatu súťaž vo varení halušiek (strapačiek) zo surových zemiakov, ktorá sa uskutoční 8. septembra. Súťažiť budú 3-členné družstvá z domova i zo Slovenska. Súťaž sa začne o 10. hodine.
V pokoji v Békeši
Festivalové stretnutie národností pod názvom V pokoji v Békeši usporiadajú v dňoch 7. a 8. septembra Čabianska organizácia Slovákov (ČOS) a Dom slovenskej kultúry. Dejiskom festivalu, ktorý sa v tomto roku uskutoční už po tretíkrát, bude priestor za Veľkým evanjelickým kostolom.
Nový školský rok klope na dvere
Novinkou v tomto školskom roku bude, že od 1. januára 2013 všetky školy udržiavané mestskými alebo obecnými samosprávami automaticky prevezme štát. Starostlivosť o školské budovy naďalej zostáva na pleciach miestnych zastupiteľstiev. Štát bude garantovať a ústredne riadiť platy pedagógov, menovať riaditeľov a starať sa o celkovú obsahovú stránku výučby vrátane jednotných učebníc.
Fotografie troch Slovákov v Budapešti
Slovenská samospráva VI. obvodu Budapešti usporiada dňa 7. septembra o 17. hod. výstavu fotografií troch Slovákov. V priestoroch spoločenského domu na Eötvösovej ulici č. 10 vystavia svoje fotografie Imrich Fuhl, František Zelman a Eva Patayová Fábiánová. Na vernisáži účinkujú flautistka Beáta Šutinská a žiaci budapeštianskej slovenskej školy. Výstava bude verejnosti prístupná do 28. septembra.
LIKE / PÁČI SA MI TO / TETSZIK: http://www.facebook.com/plugins/likebox.php?href=http://www.facebook.com/pages/oslovmahu/147596498672668&width=310&colorscheme=light&show_faces=true&connections=3&stream=true&header=false&height=555#